Rakyat bimbang peningkatan kes COVID-19, pelancongan di Melaka terjejas

AYER KEROH, 25 Februari - Satu mekanisme terbaik diperlukan bagi mengurangkan kebimbangan rakyat terhadap peningkatan kes COVID-19 ketika ini.

Exco Pelancongan Warisan dan Kebudayaan Melaka, Datuk Muhammad Jailani Khamis berkata, peningkatan kes jangkitan turut memberi kesan kepada sektor pelancongan di Melaka.  Jika berterusan beliau bimbang ia akan merencatkan sektor ekonomi negeri itu, sekali gus memberi kesan kepada pendapatan penggiat industri itu yang telahpun hampir dua tahun terjejas sebelum ini.  "Pada masa sama ia akan memberi kesan dari segi sudut ekonomi. Apabila orang (pelancong) tidak datang ke Melaka dalam dua minggu ini kita lihat ia memberi sedikit kesanlah," kata Jailani dalam sidang media sempena pementasan Teater Muzikal Ali Baba di sini.Mengambil maklum dengan kebimbangan orang ramai itu, pihaknya sentiasa memastikan pematuhan Prosedur Operasi Standard (SOP) ketat dilaksanakan di semua premis pelancongan.


'Projek sakit' diselesaikan

JOHOR BAHRU, 25 Februari - Tindakan wajar dan pantas diambil dalam menyelesaikan isu projek terbengkalai atau 'projek sakit' khususnya melibatkan Projek Perumahan Pakyat (PPR ) di negara ini. Ia mengambil kira tatacara pentadbiran kontrak lebih sistematik dan penamatan kontrak selain melantik kontraktor penyelamat agar boleh disiapkan segera. Menteri Perumahan dan Kerajaan Tempatan (KPKT) Datuk Seri Reezal Merican Naina Merican berkata, langkah-langkah menyeluruh dan kemungkinan meminda akta berkaitan turut dilakukan bagi mengelakkan perkara sama berulang pada masa hadapan. "Tidak mahu lagi perkara ini berlaku pada masa hadapan. Saya juga perlu melihat dari segi melakukan pindaan Akta 118 supaya jaminan kepada pembeli-pembeli dapat diberi dengan sebaiknya. Tetapi tidak semua pemaju mampu melakukannya. Bagaimanapun kita akan bergerak supaya akhirnya penyediaan untuk pembinaan perumahan dengan baik," kata Reezal selepas meninjau projek perumahan rakyat Masai di sini.PPR berkenaan sepatutnya siap 21 Februari tahun lalu namun berdepan masalah pemaju yang gagal menyiapkannya mengikut jadual sebenar.Proses pembinaan kini hanya tinggal 23 peratus sahaja dan KPKT menjangkakan akan siap pada bulan Jun tahun hadapan dengan kos menyiapkannya meningkat kepada RM12 juta.


20 gegaran susulan berlaku, orang ramai dinasihat terus berhati-hati

PETALING JAYA, 25 Februari - Jabatan Meteorologi Malaysia (MET Malaysia) merekodkan 20 gegaran susulan berlaku selepas gempa bumi kuat dengan kekuatan 6.2 skala Richter yang berlaku pada pkul 9.39 pagi tadi.Gegaran susulan tersebut berlaku berdekatan dengan lokasi utama gempa bumi di Utara Sumatera, Indonesia dan turut dirasai di beberapa buah negeri Semenanjung Malaysia.Menurut Ketua Pengarah Met Malaysia, Muhammad Helmi Abdullah, kekuatan gegaran susulan yang berlaku ada yang mencecah sehingga 5.1 skala Richter setakat tengah hari tadi.

(RTM menemu bual Ketua Pengarah Met Malaysia, Muhammad Helmi Abdullah mengenai situasi terkini gegaran)

Bagaimanapun, keadaan masih lagi terkawal dan orang awam dinasihatkan untuk tidak bimbang.MET Malaysia akan terus memantau keadaan ini serta menjangkakan lebih banyak gegaran susulan yang berlaku selepas ini.Orang ramai juga diminta untuk terus berhati-hati dan tidak berada di kawasan atau bangunan yang berisiko sekiranya kejadian gempa bumi berlaku.


Banjir Terengganu dan Kelantan dijangka bermula hari ini

KUALA LUMPUR, 25 Februari - Banjir diramalkan melanda Terengganu dan Kelantan secara berperingkat hari ini.

Menurut kenyataan Jabatan Pengairan dan Saliran (JAS), di Terengganu banjir dijangka bermula pukul 2.00 petang.

Kawasan terlibat ialah Lembangan Sungai Besut (daerah Besut), Lembangan Sungai Kemaman (daerah Kemaman), Lembangan Sungai Setiu (daerah Setiu), Lembangan Sungai Terengganu (daerah Hulu Terengganu) dan kawasan-kawasan sekitarnya.

Penduduk terutamanya di kawasan yang dijangka banjir diminta berwaspada dan peka dengan arahan pihak berkuasa.

"Sila dapatkan maklumat dan amaran semasa melalui laman web publicinfobanjir.water.gov.my, facebook: PublicInfoBanjir dan Twitter@JPS_InfoBanjir," kata kenyataan itu.

Terdahulu, Pusat Ramalan dan Amaran Banjir Negara (PRABN) menerusi kenyataan media memaklumkan, banjir diramalkan berlaku di Kelantan bermula tengah hari.

Kawasan dijangka terlibat ialah Kg. Renab, Kg. Kajang, Kg. Padang dan kawasan rendah sekitar daerah Tanah Merah atau kawasan berhampiran Sungai Golok.

"Banjir juga diramalkan berlaku di beberapa kawasan sekitar daerah Kuala Krai iaitu di Kg. Dabong dan Kg. Kemubu atau kawasan rendah berhampiran Sungai Galas bermula 8.00 malam ini.

"Manakala di kawasan berhampiran Sg. Lebir pula melibatkan Kg. Mesek, Kg. Tualang, Kg. Karangan, Kg Manek Urai dan kawasan berhampiran Sg. Nal, Sg. Durian dan Sg. Pahi melibatkan kawasan Kg. Bedal, Kg. Gatal, Bukit Sireh dan kawasan sekitarnya," menurut kenyataan itu.


SKMM ingatkan orang ramai dapatkan informasi sahih menerusi sumber rasmi

KUALA LUMPUR, 25 Februari - Suruhanjaya Komunikasi dan Multimedia Malaysia (SKMM) mengingatkan orang ramai supaya mendapatkan informasi yang sahih menerusi sumber rasmi atau melalui portal Sebenarnya.my.Pengarah SKMM Negeri Johor, Mohd Rizal Ahmad berkata tindakan tegas akan dikenakan terhadap pihak yang menyebarkan berita palsu."Kita memang bersedia, SKMM di Johor dan juga SKMM di ibu pejabat sentiasa bersedia untuk memantau berita palsu."Kami juga bersedia menerima laporan daripada orang ramai berkaitan berita palsu dan di samping itu suka mengingatkan orang ramai di luar sana bahawa tindakan undang-undang boleh diambil terhdap mereka," kata Mohd Rizal dalam Rancangan Selamat Pagi Malaysia di TV1.Baru-baru ini tular mesej palsu menggesa warga emas berumur lebih 60 tahun supaya tidak keluar mengundi dalam Pilihan Raya Umum Dewan Negeri Johor akan datang.


Bunyi letupan dan pesawat, penduduk Port Dickson dinasihat tidak panik - ATD

SUNGAI GADUT, 25 Februari - Penduduk di sekitar Port Dickson diingatkan agar tidak berasa gusar sekiranya terdengar sebarang bunyi letupan atau pesawat dalam tempoh terdekat ini.Komandan Akademi Tentera Darat, Brigedier Jeneral Ajis Sharif berkata ia kerana bunyi letupan dan pesawat itu adalah sebahagian daripada aspek latihan yang dilakukan oleh Tentera Darat untuk segmen demonstrasi dinamik yang mempamerkan keupayaan aset dan kompetensi anggota dalam konsep Peperangan Konvensional.Tempoh kira-kira dua minggu sejak pengumpulan anggota dan latihan dimulakan pada 17 Februari lalu, latihan yang diadakan akan berlarutan sehingga waktu Sambutan Hari Tentera Darat pada 1 Mac nanti."Saya harap ia tidak menjadi kegusaran kepada mereka terutama menyaksikan pergerakan ramai anggota tentera di perairan sekitar pada dan ia boleh disaksikan dengan jelas daripada kawasan perkelahan di Teluk Kemang dan pada masa sama penerbangan pesawat udara TUDM dan tentera darat serta bunyi letupan yang akan dilaksanakan setiap hari sehingga kira kira pukul 12 tengah hari," kata beliau selepas ditemubual di konti radio NEGERIfm di sini.

(Komandan Akademi Tentera Darat, Brigedier Jeneral Ajis Sharif di konti NEGERIfm berkongsi maklumat kepada pendengar)

Sambutan itu juga mendapat kerjasama Majlis Perbandaran Port Dickson yang akan menyiarkan secara langsung sambutan bermula dari pukul 8.30 pagi di kawasan Teluk Kemang.Kesejahteraan Keluarga Tentera Darat Diutamakan, Kedaulatan Negara Terjamin adalah tema bagi Sambutan Hari Tentera Darat pada tahun ini.


Pelantikan ahli LPU KUIPs, Raja Muda Perlis titah agar laksanakan tanggungjawab sebaiknya

KUALA PERLIS, 25 Februari - Ahli Lembaga Pengarah Universiti (LPU) Kolej Universiti Islam Perlis (KUIPs) diingatkan agar melaksanakan tugasan dan amanah masing-masing dengan penuh ketelusan, cekap dan berintegriti.  Ini kerana setiap ahli terdiri daripada golongan profesional yang mempunyai kemahiran, pengalaman dan kebijaksanaan dalam bidang masing-masing dalam memacu hala tuju pembangunan pendidikan di KUIPs agar mencapai satu tahap kecemerlangan yang tinggi.  Raja Muda Perlis, Tuanku Syed Faizuddin Putra Jamalullail merangkap Canselor Kolej Universiti Islam Perlis (KUIPs) bertitah pelantikan ahli LPU merupakan satu keperluan dalam sesebuah institusi pengajian tinggi.Baginda turut meletakkan harapan agar semua ahli LPU mampu melonjakkan KUIPs menjadi sebagai satu institusi pendidikan yang berteraskan Islam yang berwibawa dan dihormati serta menjadi contoh kepada institusi pendidikan berteraskan agama di negara ini. "Saya percaya dengan pelantikan ini, KUIPs dapat mencapai visi dan misi iaitu menjadi institusi akademik berteraskan Islam terkemuka di peringkat antarabangsa yang menawarkan gabungan program pengajian Islam tradisional dan kontemporari di samping melahirkan insan berilmu dan beramal yang kompeten dalam memangkin pembangunan dan pemodenan negara," titah baginda pada Majlis Pengurniaan Watikah Pelantikan Watikah Pelantikan Lembaga Pengarah Universiti, Kolej Universiti Islam Perlis di Auditorium Kolej Universiti Islam Perlis di sini. Pelantikan melibatkan lapan ahli antaranya Pengerusi Lembaga Pengarah Universiti KUIPs, Datuk Profesor Emeritus Dr Kamarudin Hussin, Rektor KUIPs, Profesor Madya Dr. Muhamad Rozaimi Ramle dan Ketua Pengarah Dewan Bahasa dan Pustaka (DBP), Datuk Abang Salehuddin Abang Shokeran.


Warga asing mula berniaga seawal 4 pagi di sekitar Pasar Harian Selayang

(Tinjauan RTM hari ini mendapati warga asing mula berniaga seawal 4.00 pagi di PHS)

KUALA LUMPUR, 25 Februari - Kehadiran peniaga warga asing yang dipercayai tidak mempunyai lesen dan permit yang sah masih kelihatan di sekitar kawasan berhampiran Pasar Harian Selayang (PHS) dan Pasar Borong Kuala Lumpur (PBKL).Senario itu tidak berubah malah kehadiran mereka kembali aktif meski pun pernah digempur beberapa kali oleh pihak berkuasa dan dikenakan Perintah Kawalan Pergerakan Diperketatkan (PKPD) berikutan jangkitan kes COVID-19 yang tinggi tahun lalu.Tinjauan RTM mendapati, mereka mula beroperasi dan perniagaan di kawasan kaki lima bangunan yang berhampiran pasar borong berkenaan seawal jam 4.00 pagi.Jika dibandingkan pada sebelum ini, jumlah kehadiran mereka agak berkurangan selepas aktiviti mereka tular di media sosial.Kebanyakan mereka berniaga sayur-sayuran, buah-buahan, sirih dan pelbagai makanan keperluan harian.Pasar borong ini sering dikaitkan dengan isu seperti kotor, kebanjiran pekerja tak berdaftar dan sebagainya.Aktiviti perniagaan secara haram majoritinya dijalankan oleh etnik Rohingya. Mereka akan menutup perniagaan pada 8.00 pagi bagi mengelak dikesan oleh pihak berkuasa tempatan (PBT).Pada 19 Jun 2020, bekas Menteri Wilayah Persekutuan, Tan Sri Annuar Musa berkata, sejak pelaksanaan Perintah Kawalan Pergerakan (PKP), Dewan Bandaraya Kuala Lumpur (DBKL) sudah menyita hampir 200 lot di pasar berkenaan dipercayai disalahgunakan oleh pendatang asing tanpa izin (PATI).


Zii Jia pilih jenama Victor sebagai penaja

KUALA LUMPUR, 25 Februari - Jaguh perseorangan badminton lelaki negara, Lee Zii Jia mengikat kontrak bersama jenama barangan sukan dari Taiwan, Victor sebagai penajanya.

Kedua-dua pihak mengesahkan kerjasama mereka menerusi laman media sosial masing-masing hari ini.

Namun perincian berhubung kontrak tidak didedahkan.

Laman Instagram rasmi milik syarikat berkenaan menaikkan status mengalukan-alukan kehadiran semula Zii Jia bersama mereka selain bangga dapat bekerjasama semula.

"Victor bukanlah jenama asing buat Zii Jia memandangkan syarikat berkenaan pernah menjadi penaja utama kepada Persatuan Badminton Malaysia (BAM) selama enam tahun bermula 2015 hingga 2021," kata syarikat itu menerusi hantaran di laman IG.

Victor juga merupakan penaja kepada pemain wanita nombor satu dunia, Tai Tzu Ying dari Taiwan; pasangan beregu lelaki nombor dua dunia, Mohammad Ahsan-Hendra Setiawan dan Persatuan Badminton Denmark.


Amaran hujan berterusan peringkat buruk, waspada hingga esok

PETALING JAYA, 25 Februari - Sistem cuaca tekanan rendah dijangka melanda sempadan negeri Pahang dan Terengganu petang ini, seterusnya bergerak ke barat laut merentasi Semenanjung.Keadaan itu boleh menyebabkan hujan lebat berterusan dan angin kencang.Menurut kenyataan Ketua Pengarah Jabatan Meteorologi Malaysia, Muhammad Helmi Abdullah, hujan lebat dan angin kencang dijangka berlaku di kebanyakan kawasan di Semenanjung hingga esok.Sehubungan itu, Amaran Hujan Berterusan (Buruk dan Waspada) dikeluarkan bagi Kelantan, Terengganu, Pahang, Johor, Perak, Selangor, Kuala Lumpur, Putrajaya, Negeri Sembilan dan Melaka.Orang ramai di kawasan terlibat dinasihatkan supaya lebih peka dan bersiap sedia menghadapi sebarang kemungkinan."Amaran Hujan Berterusan (Buruk) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku dengan jumlah hujan melebihi 60mm dalam tempoh 6 jam."Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku tempoh lebih 6 jam di satu-satu kawasan,' menurut kenyataan itu.


Perang Rusia-Ukraine, pertempuran di hampir seluruh wilayah

KIEV, 25 Februari- Pasukan polis Ukraine mendakwa Rusia sudah melancarkan 203 serangan, dengan pertempuran berlaku di hampir semua wilayahnya.Pasukan keselamatan sempadan mendakwa, tentera Ukraine sedang bertempur dengan Rusia di timur bandar Sumy.Kementerian Pertahanan Ukraine juga berkata, terdapat anggota tentera Rusia ditahan sepanjang pertempuran.Sementara itu, di Moscow, Kementerian Pertahanan Rusia mendakwa pihaknya berjaya memusnahkan 74 fasiliti darat tentera Ukraine termasuk 11 kawasan pesawat berlepas.


Krisis di Ukraine, warga Malaysia sedang dibawa keluar

KUALA LUMPUR, 25 Februari- 11 warga Malaysia yang berada di Ukraine sedang dibawa keluar dari negara Eropah tersebut susulan pelancaran operasi ketenteraan Rusia.Perkara berkenaan disahkan Menteri Luar, Datuk Seri Saifuddin Abdullah menerusi akaun sosial rasmi beliau, sebagai mengulas perkembangan terkini di negara tersebut.Ia sebagai reaksi pengumuman Perdana Menteri, Datuk Seri Ismail Sabri Yaakob ketika acara lawatan rasmi di Kemboja berhubung nasib baki warga Malaysia di Ukraine.Terdapat sejumlah 23 rakyat Malaysia yang berdaftar dengan Kedutaan Besar Malaysia di ibu kota Kiev dengan 12 orang daripada mereka sudah dalam perjalanan pulang ke tanah air.


Dua pekerja melecur, seorang patah kaki kilang proses getah tiruan terbakar

JOHOR BAHRU, 25 Februari- Dua pekerja kilang memproses getah tiruan (mesin plastik) melecur, manakala seorang lagi patah kaki dipercayai terlibat dalam satu kejadian kebakaran di kawasan Perindustrian Tanjung Langsat, petang Khamis.

Ketua Polis Daerah Seri Alam Supt Mohd Sohaimi Ishak berkata kebakaran di kilang Lotte Ube Synthetic Rubber Sdn Bhd kira-kira 5.16 petang itu, di percayai berpunca dari dua buah tangki simen yang meletup dan menyebabkan kerosakan pada tangki simen tersebut.

Beliau bagaimanapun berkata kejadian tersebut, tidak melibatkan sebarang kemalangan nyawa.

“Dua orang pekerja telah mengalami kecederaan melecur di bahagian tangan dan seorang lagi patah kaki kiri, akibat terjun dari bangunan untuk menyelamatkan diri selepas terdengar bunyi letupan.

“Kesemua mangsa telah dihantar ke hospital Penawar Pasir Gudang untuk rawatan lanjut,” katanya dalam satu kenyataan.

Beliau dalam pada itu berkata pihaknya  mengucapkan jutaan terima kasih kepada orang awam, yang sentiasa menjadi mata dan telinga dalam memberi maklumat kepada pihak polis.

Terdahulu tular di laman sosial Facebook dan aplikasi Whatsapp video berdurasi 1.14 saat, memaparkan insiden kebakaran dengan api besar menjulang tinggi ke langit pada petang tadi, yang sekali gus menimbulkan kerisauan khususnya kepada penduduk di Pasir Gudang.


Djokovic hilang ranking nombor satu dunia

DUBAI, 25 Februari- Pemain tenis Serbia, Novak Djokovic tewas pada suku akhir Kejuaraan Tenis Dubai sekaligus menyaksikan ranking nombor satu dunia miliknya hilang apabila dia mengalami kekalahan 6-4, 7-6 (7/4) di tangan pemain nombor 123 dunia Czech Jiri Vesely.

Aksi di Dubai adalah kejohanan pertamanya musim ini, dan kali pertama sejak diusir dari Australia, Djokovic perlu sekurang-kurangnya mara ke separuh akhir untuk cuba menghalang Daniil Medvedev daripada menggantikannya di kedudukan teratas.

Tetapi Vesely nyata bukan lawan mudah buat Djokovic apabila pemain kidal dari pusingan kelayakan itu meningkatkan rekod kemenangannya menentang Djokovic kepada 2-0 , keputusan yang akan menyaksikan Medvedev menjadi pemain pertama sejak 2004 di luar "Empat Nama Besar" - Djokovic, Rafael Nadal, Roger Federer dan Andy Murray – untuk menduduki ranking nombor satu pada hari Isnin.

Djokovic, yang telah menghabiskan rekod 361 minggu sebagai pemain nombor satu dunia, berkata pada permulaan kejohanan bahawa dia "akan menjadi orang pertama yang mengucapkan tahniah" kepada Medvedev, jika pemain Rusia itu berjaya dalam usahanya ke puncak.

Juara Terbuka AS, Medvedev, yang kini terlibat dalam kejohanan Acapulco, menjadi pemain Rusia ketiga selepas Yevgeny Kafelnikov dan Marat Safin untuk naik ke kedudukan nombor satu dunia.

Vesely, bekas pemain nombor satu remaja, telah memenangi lima perlawanan di Dubai setakat minggu ini, menjadikannya layak untuk mara ke separuh akhir peringkat jelajah pertamanya sejak Pune pada 2020.

Pemain berusia 28 tahun itu menang dalam satu-satunya pertemuan dengan Djokovic sebelum ini, menewaskan pemain Serbia itu di gelanggang tanah liat Monte Carlo pada 2016.- AFP


Dua anggota APM maut, kereta dinaiki rempuh treler

MARAN, 25 Februari- Dua anggota Angkatan Pertahanan Awam (APM) maut, manakala seorang lagi cedera, selepas kereta Proton Wira dinaiki mereka dipercayai merempuh belakang treler di kilometer 142.8 Lebuhraya Pantai Timur (LPT) 1 di Maran, pada Khamis.

Ketua Polis Daerah Maran DSP Norzamri Abd Rahman berkata dalam kemalangan yang berlaku pada 2.55 petang itu, pemandu kereta Muhammad Nur Izzuddin Mohd Razali, 21, dan Siti Fairuz Adnan, 28, yang duduk di bahagian penumpang hadapan disahkan maut di tempat kejadian.

Sementara itu, Nurulain Zulfardliyana Mat Daud, 34, yang duduk di bahagian penumpang belakang cedera parah di muka dan dibawa ke Hospital Sultan Haji Ahmad Shah, Temerloh untuk rawatan.

Muhammad Nur Izzudin dan Nurulain Zulfardliyana beralamat di Pekan, manakala Siti Fairuz berasal dari Mentakab, Temerloh. Kesemua mereka berkhidmat di Pekan.

"Kemalangan berlaku apabila kereta dinaiki mangsa dipercayai hilang kawalan lalu melanggar belakang treler yang berada di lorong perlahan, menyebabkan bahagian hadapan kereta itu remuk teruk.

"Mangsa difahamkan dalam perjalanan dari Pekan ke Temerloh untuk menghadiri majlis hari jadi rakan mereka," kata Norzamri.

Bagaimanapun, pemandu treler Zamrie Idris, 54, tidak mengalami kecederaan.

Jenazah mangsa dibawa ke Hospital Jengka untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987.


Mohd Kamal Hassan pengerusi baharu IKIM

KUALA LUMPUR, 25 Februari- Bekas Rektor Universiti Islam Antarabangsa Malaysia (UIAM) Prof Emeritus Tan Sri Dr Mohd Kamal Hassan dilantik sebagai pengerusi Institut Kefahaman Islam Malaysia (IKIM) yang baharu berkuatkuasa pada Khamis.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata Mohd Kamal adalah seorang tokoh pemikir Islam yang telah memberikan sumbangan besar kepada dunia akademik, penyelidikan, pendidikan serta pembangunan modal insan.

“Sukacita saya ingin memaklumkan Perdana Menteri (Datuk Seri Ismail Sabri Yaakob) telah bersetuju untuk melantik Prof Tan Sri Dr Mohd Kamal Hassan sebagai Pengerusi IKIM dan Datuk Wan Mohamad Sheikh Abdul Aziz sebagai Timbalan Pengerusi IKIM,” katanya dalam satu kenyataan.

Dilahirkan di Pasir Mas, Kelantan, Mohd Kamal, 79, memiliki Ijazah Sarjana Muda Pengajian Islam di Universiti Malaya pada 1965 sebelum meneruskan pengajian di peringkat Sarjana dan Ijazah Doktor Falsafah di Columbia University, New York pada 1975. Keilmuan dan ketokohan beliau diiktiraf sehingga peringkat antarabangsa.

Mohd Kamal diamanahkan sebagai Rektor UIAM pada 1999 hingga 2006 selain turut berperanan sebagai Pengerusi Lembaga Penasihat Penyelarasan Pelajaran dan Pendidikan Agama Islam (LEPAI), sebuah lembaga ditubuhkan dengan perkenan Majlis Raja-Raja serta dinobatkan Profesor Ulung atas sumbangan bakti dalam dunia akademik.

Sementara itu, Wan Mohamad berkelulusan Ijazah Sarjana Muda Pengajian Islam (Kepujian) dari Universiti Kebangsaan Malaysia (UKM) pada 1978.

Beliau turut memiliki Diploma Sains Pengurusan, Institut Tadbiran Awam Negara (INTAN) pada 1989 selain mempunyai kepakaran dalam pengurusan hal ehwal Islam termasuk bidang dakwah, penyelidikan serta pembangunan Islam.

Wan Mohamad pernah menjawat jawatan Ketua Pengarah Jabatan Kemajuan Islam Malaysia (JAKIM) dari 2007 hingga 2011 serta menggalas tanggungjawab sebagai Timbalan Presiden Rabitah Antarabangsa Alumni Al-Azhar Malaysia dan Timbalan Yang Dipertua Persatuan Ulama’ Malaysia (PUM).

Sambil mengucapkan tahniah di atas pelantikan tersebut, Idris berkata kerajaan yakin dengan gabungan kewibawaan kedua-dua individu tersebut untuk menerajui kecemerlangan IKIM sesuai dengan visi dan misi penubuhan institut berkenaan.

“Selamat menjalankan amanah ini dengan sepenuh hati demi agama, negara dan ummah. Semoga Allah SWT sentiasa mengurniakan pedoman dalam setiap tindakan yang dilaksanakan,” katanya.


Proses penerimaan Bantuan Selangor Bangkit berjalan lancar, tidak sesak

KAPAR, 24 Februari- Susulan dakwaan pemohon Bantuan Selangor Bangkit (BSB) terpaksa beratur panjang ketika proses penerimaan.

Tinjauan wartawan Berita RTM di tiga daripada lima pusat pemberian bantuan daerah Klang mendapati suasana agihan berjalan dengan lancar dan tidak sesak.

Pemerhatian yang dilakukan bermula pukul 3.00 petang hingga 8.30 malam itu termasuk di Dewan Sri Kerayong, Dewan Kilat TNB dan Dewan Kompleks Pandamaran.

"Sejumlah RM2 juta hingga RM2.5 juta berjaya diagihkan setiap hari untuk setiap satu pusat pemberian bantuan," jelas Timbalan Yang Dipertua Majlis Perbandaran Klang, Elya Marini Darmin.

Pihaknya membantu pengurusan edaran wang tunai dengan menyediakan logistik dan para petugas.

Tambah beliau, pihak Jawatankuasa Bencana Daerah Klang di bawah pentadbiran Pegawai Daerah Klang mensasarkan sebanyak RM50 juta perlu diagihkan kepada kesemua 50,000 pemohon bantuan sebelum 28 Februari ini.

Difahamkan, pemohon diberi pilihan untuk menggunakan kaedah agihan penerimaan secara tunai atau melalui pindahan dana elektronik (EFT).


Naik taraf sistem perparitan seluruh negara: 3 fokus utama diberi perhatian

KUALA TERENGGANU, 24 Februari - Tiga fokus utama diberi perhatian dalam menaik taraf sistem perparitan sedia ada di seluruh negara. Selain mengurangkan risiko banjir, ia juga bertujuan mengelak berlakunya banjir besar terutama di negeri-negeri yang sering dilanda banjir setiap tahun.Menteri Alam Sekitar Dan Air, Datuk Seri Tuan Ibrahim Tuan Man berkata, tiga fokus utama itu ialah amaran awal banjir, pencegahan kawasan sering berlaku banjir dan menyediakan kemudahan seperti pam bergerak di kawasan yang dikenal pasti.

Keutamaan diberi kepada negeri yang sering berlaku banjir seperti Terengganu, Kelantan, Johor, Pahang dan Selangor.  "Fokus utama di peringkat kementerian ialah menyediakan langkah langkah mitigasi perubahan iklim."Kita anggarkan bahawa RM10 bilion peruntukan untuk kita naik taraf seluruh sistem kita, sebab banjir hampir setiap tahun berlaku dan kita kerugian besar setiap kali banjir. Jadi penyelesaian (peruntukan) secara sekali beri ini akan dilaksanakan," kata Tuan Ibrahim ketika ditemui selepas membuat tinjauan ke kawasan sistem perparitan di Kampung Kubang Parit, di sini Sebanyak RM4.5 juta diperuntukkan bagi penyambungan dan menyiapkan projek sistem perparitan sedia ada sepanjang satu kilometer yang akan melibatkan pengambilan tanah dan sebagainya.


PM tiba di Thailand sempena lawatan rasmi tiga hari

BANGKOK, 24 Februari- Perdana Menteri, Datuk Seri Ismail Sabri Yaakob selamat tiba di Thailand pada pukul 8:15 malam waktu tempatan sempena lawatan rasmi tiga hari.Ia sebahagian daripada rangka lawatan pengenalan Perdana Menteri ke negara-negara serantau selepas dilantik pada Ogos 2021.  Beliau disambut Timbalan Perdana Menteri Thailand yang juga merangkap Menteri Luar negara itu, Don Pramudwinai. Turut serta pada sambutan di Lapangan Terbang Tentara Udara Diraja Thailand, Duta Besar Malaysia ke Thailand, Datuk Jojie Samuel.  Perdana Menteri diiringi Menteri Luar, Datuk Seri Saifuddin Abdullah; Menteri Kanan Perdagangan Antarabangsa dan Industri, Datuk Seri Mohamed Azmin Ali dan Timbalan Menteri Wilayah Persekutuan, Datuk Seri Jalaluddin Alias.  Perdana Menteri dijadual bertemu rakan sejawatnya, Jeneral Prayuth Chan-o-cha, di Rumah Kerajaan bagi mengadakan Mesyuarat Terhad. Kedua-dua pemimpin juga akan mengadakan sidang media bersama, menyentuh isu-isu dua hala berkepentingan bersama.  Tumpuan terarah kepada perincian rancangan pembukaan semula sempadan udara, darat dan laut Malaysia-Thailand demi merancakkan semula kegiatan ekonomi dan pergerakan rakyat di kedua-dua negara.  Aktiviti di sempadan merangkumi 70 peratus jumlah perdagangan dua hala Malaysia-Thailand, yang mencatat peningkatan positif sebanyak 23 peratus pada 2021, dengan jumlah perdagangan mencecah RM97.97 bilion.  Thailand kekal sebagai rakan dagang ke-6 terbesar bagi Malaysia.


ANGKASA, NAFAS sedia bantu atasi isu bekalan ayam, telur dan minyak masak

KUANTAN, 24 Februari  - Angkatan Koperasi Kebangsaan (ANGKASA) dan Pertubuhan Peladang Kebangsaan (NAFAS) mampu mengatasi isu kekurangan bekalan ayam, telur dan minyak masak sekiranya diberi peluang menjadi pembekal.Selain memiliki rangkaian luas, NAFAS dan ANGKASA berpengalaman menguruskan import dan eksport pelbagai barangan.Presiden ANGKASA, Datuk Seri Dr Abdul Fattah Abdullah berkata, ANGKASA dan NAFAS sedia bekerjasama membantu kerajaan mengatasi masalah kekurangan bekalan.ANGKASA mempunyai 3 ribu premis yang membolehkan golongan B40 terus membeli barang pada harga berpatutan. Manakala NAFAS memiliki 279 Pertubuhan Peladang Kawasan (PPK) "Perkara yang kita bincangkan ini dengan Datuk Zamri, ahli peladang di peringkat lapangan adalah pengeluar penternak jadi macam mana NAFAS dan ANGKASA boleh atur pengeluaran mengikut permintaan."Kalau ini dapat dibuat isu bila ada Hari Raya, bekalan ayam bekalan telur tak cukup tak timbul," kata Abdul Fattah kepada media di Kuantan.Sementara itu, Pengarah NAFAS, Datuk Zamri Yaakob berkata, masalah bekalan ayam dan telur disebabkan penternak tidak mampu menyerap kos operasi.


Kerja pemulihan pascabanjir kawasan Hulu Langat hampir selesai

(Menteri Kanan Kerja Raya Datuk Seri Fadillah Yusof ketika membuat tinjauan di beberapa kawasan pasca banjir pada Program FT Roadpedia Pasca Banjir sekitar Hulu langat)

HULU LANGAT, 24 Februari - Kerja pemulihan jalan di sekitar Hulu Langat yang terjejas akibat bencana banjir besar hujung tahun lepas hampir selesai.Menteri Kanan Kerja Raya, Datuk Seri Fadillah Yusof berkata pembukaan laluan kawasan cerun di Jalan Bukit Peras telah selesai.Namun kerja baik pulih sepenuhnya bergantung pada dana yang bakal diperuntukkan oleh kerajaan negeri Selangor. "Kalau ikut jalan, Alhamdulillah jalan sudah boleh dibuka termasuk di Bukit Peras tadi. "Maknanya bila dah boleh dibuka, orang yang tinggal di sana dah boleh lalulah. Cuma kita tak buka untuk keseluruhan orang awam lagi," kata Fadillah selepas melakukan tinjauan pascabanjir di Hulu Langat.Kos baik pulih cerun dan laluan di Jalan Bukit Peras dan Sungai Lui masing- masing berjumlah RM693,820 dan RM1.9 juta.


Krisis di Ukraine: Malaysia ambil pendirian berkecuali

PHNOM PENH, 24 Februari- Malaysia mengambil pendirian berkecuali dan tidak campur tangan berhubung krisis yang berlaku di Ukraine. Perdana Menteri, Datuk Seri Ismail Sabri Yaakob berharap, pihak-pihak berkaitan menyelesaikan konflik tersebut dengan aman. "Kita bersetuju bahawa ASEAN merupakan pertubuhan negara-negara bebas dan kita tidak mencampuri urusan negara lain.Perdana Menteri Kemboja, Hun Sen juga bersetuju supaya kita tidak buat sebarang kenyataan melainkan negara-negara ASEAN melakukan perbincangan dan memutuskan secara konsensus untuk kenyataan tersebut," katanya dalam sidang media di sini.Sementara itu beliau menjelaskan, keutamaan kini adalah memastikan supaya rakyat Malaysia di negara itu berada dalam keadaan selamat."Ketika ini terdapat 11 rakyat Malaysia di Ukraine, lapan di Kiev dan tiga di luar Kiev.Kita telah menghubungi mereka, proses evakuasi telah dilaksanakan dan rakyat kita dalam keadaan selamat," katanya lagi.


Kerajaan komited pastikan tapak pelupusan Seelong beroperasi dengan baik

JOHOR BAHRU, 24 Februari - RM60 juta diperuntukkan bagi menampung kos pembinaan Sel 7 dan Sel 8 tapak pelupusan sisa pepejal sanitari Seelong, di sini. Menteri Perumahan dan Kerajaan Tempatan, Datuk Seri Reezal Merican Naina Merican berkata, peruntukan itu juga melibatkan kos operasi dan membina sebuah fasiliti rawatan sisa pepejal berteknologi tinggi dan mapan. Beliau berkata, sehingga kini, RM125.1 juta dibelanjakan bagi kos pembinaan Sel 1 dan Sel 6 yang merangkumi 13 sel yang mempunyai keupayaan mengurus 1,250 hingga 1,700 tan sisa pepejal sehari. "Ini adalah komitmen yang harus diberi kerajaan pusat dan saya maklumkan kerajaan pusat akan sentiasa memberi komitmen untuk pastikan kelestarian pengoperasian tapak pelupusan di kawasan Seelong ini berterusan dan dapat beroperasi dengan baik," kata Reezal Merican selepas lawatan ke Tapak Pelupusan Sisa Pepejal Sanitasi Seelong di Kulai, di sini.


Malaysia beri sokongan padu kepada Kemboja sebagai Pengerusi ASEAN

PHNOM PENH, 24 Februari - Malaysia akan terus menyokong usaha Kemboja sebagai Pengerusi ASEAN 2022.Ini termasuk peranannya selaku Utusan Khas Pengerusi ASEAN berkenaan Myanmar, dalam membantu menangani situasi di negara terbabit dengan berkesan. Perdana Menteri, Datuk Seri Ismail Sabri Yaakob berkata Malaysia berpandangan bahawa Myanmar adalah sebuah negara jiran dan negara ASEAN yang dihargai.

"Namun, kita mahu melihat Myanmar pulih seperti sedia kala. Kita juga mahu agar Myanmar terus mencapai kemajuan demi kebaikan rakyatnya dan agar negara tersebut berada dalam keadaan yang aman, harmoni, dan sejahtera" kata beliau dalam sidang media bersama dengan rakan sejawatannya, Samdech Techno Hun Sen selepas pertemuan empat mata kedua-dua pemimpin di Peace Palace di sini hari ini.Tegas Ismail Sabri, Konsensus Lima Perkara ASEAN (5PC) sangat penting bagi menetapkan hala tuju dalam menangani situasi di Myanmar.  Beliau juga membangkitkan mengenai pentingnya menjaga kredibiliti ASEAN.  Sehubungan itu, Malaysia akan meneruskan kerjasama dengan Kemboja untuk menjaga keamanan dan kestabilan, serta kemakmuran serantau.


Bangunan Canselori UniMAP perlu berkonsepkan mesra pelanggan - Raja Perlis

ARAU, 24 Februari - Semua warga Universiti Malaysia Perlis diingatkan supaya memberikan perkhidmatan terbaik kepada pemegang taruh termasuk pelajar, pihak industri dan komuniti. Ini penting kerana kekuatan sesebuah organisasi bukan terletak pada kekuatan individu tetapi hasil gabungan kerjasama pelbagai pihak dari pelbagai peringkat usia, pangkat dan pendidikan.Raja Perlis, Tuanku Syed Sirajuddin Jamalullail bertitah apabila sesebuah pusat pentadbiran berada dalam satu bangunan atau secara berpusat, ianya menjadi penanda aras bagi mengembalikan kegemilangan UniMAP.Bangunan baharu Canselori ini mempunyai aura tersendiri untuk menarik minat orang luar mendekati UniMAP serta menjadi mercu tanda kegemilangan UniMAP melalui pelbagai pendekatan. "Walaupun kedudukannya jauh di atas bukit, jangan biarkan ia terasing. Bangunan ini sepatutnya boleh diakses oleh orang ramai termasuk staf, pelajar dan masyarakat tanpa melanggar hak dan undang-undang bangunan. Ia harus berkonsep mesra pelanggan agar para pengunjung berasa dekat dengan pengurusan tertinggi UniMAP.""Pihak UniMAP harus melaksanakan aktiviti berkala bersama komuniti agar dapat memberi peluang kepada mereka untuk berada dekat dengan UniMAP," titah baginda pada Majlis Pemasyhuran Canselori Tuanku Syed Sirajuddin Universiti Malaysia Perlis di Kampus Pauh Putra, di sini.

(Pemasyhuran Bangunan Canselori UniMAP oleh Raja Perlis)

Bangunan yang mula dibina pada 15 Ogos 2016 ini siap sepenuhnya pada Disember 2019. Selain pemasyhuran canselori berkenaan, Tuanku Syed Sirajuddin turut merasmikan Galeri Universiti sebagai nilai tambah kepada Canselori Tuanku Syed Sirajuddin. Berangkat sama, Raja Perempuan Perlis, Tuanku Tengku Fauziah Tengku Abdul Rashid. Turut berangkat Raja Muda Perlis, Tuanku Syed Faizuddin Putra Jamalullail merangkap Tuanku Canselor UniMAP dan Raja Puan Muda Perlis, Tuanku Hajah Lailatul Shahreen Akashah Khalil yang juga Pro Canselor UniMAP.


TH umum agihan keuntungan lebih tinggi

KUALA LUMPUR, 24 Februari - Lembaga Tabung Haji (TH) mengumumkan agihan keuntungan selepas zakat sebanyak 3.1 peratus bagi tahun 2021.Agihan sebanyak RM2.46 billion itu akan dibayar kepada lebih 8.4 juta pendeposit.Jumlah itu adalah RM219 juta lebih tinggi berbanding RM2.24 billion yang diagih bagi tahun kewangan 2020.Menteri Di Jabatan Perdana Menteri (Hal Ehwal Agama), Datuk Seri Idris Ahmad berkata agihan tersebut setelah mengambil kira zakat yang dilunaskan bagi pihak pendeposit TH.

"Prestasi TH 2021 dalam keadaan ekonomi yang mencabar mencerminkan usaha berterusan ahli lembaga, ahli panel pelaburan, pihak pengurusan kanan dan seluruh anggota Tabung Haji untuk memastikan penjanaan pulangan yang baik dan berterusan. Saya percaya bahawa kejayaan TH adalah kejayaan semua pihak," kata Idris dalam sidang media Majlis Agihan Keuntungan Tabung Haji 2021 di ibu negara.Menurutnya, kadar pulangan 2021 dicapai ketika persekitaran perniagaan serta pasaran sukuk dan saham yang mencabar tahun lalu.Kedudukan kewangan TH juga kekal kukuh dengan aset bernilai RM88.73 bilion yang melebihi liabiliti berjumlah RM85.51bilion pada 31 Disember lalu.Jumlah simpanan deposit dijamin kerajaan mencecah RM83.33 bilion, kadar tertinggi dalam sejarah TH.


Lelaki maut terkena renjatan elektrik ketika selenggara bumbung sebuah rumah

ALOR SETAR, 24 Februari - Malang tidak berbau, pepatah untuk menggambarkan seorang lelaki yang maut selepas terkena renjatan elektrik ketika sedang melakukan kerja-kerja penyelenggaraan di atas bumbung sebuah rumah.Kejadian berlaku di lorong Derga, Alor Setar, Kedah, kira-kira pukul 11.40 pagi tadi.Ketua Balai Bomba dan Penyelamat Alor Setar, Timbalan Penguasa Bomba II, Ahmad Naufal Abdullah berkata pihaknya menerima panggilan kecemasan pada pukul 11.46 pagi dan tiba di lokasi kejadian beberapa minit kemudian. Sebaik tiba di lokasi, mangsa yang berusia 38 tahun didapati terbaring diatas bumbung dan dipercayai terkena renjatan elektrik semasa kerja-kerja penyelenggaraan di atas bumbung rumah.Mangsa disahkan telah meninggal dunia oleh pihak Kementerian Kesihatan Malaysia (KKM). Mangsa kemudian dibawa turun dengan menggunakan pengusung dan diserahkan kepada pihak polis untuk tindakan selanjutnya.


Radio KedahFM laksana transformasi 1 Mac ini, salur maklumat tepat dan sahih kepada rakyat

KUALA KETIL, 24 Februari - Radio KedahFM melaksanakan transformasi programnya melalui penjenamaan semula empat segmen baharu bermula 1 Mac ini.Pengenalan segmen tersebut dilancarkan hari ini sebagai signifikan sambutan Hari Radio Sedunia peringkat Jabatan Penyiaran Malaysia Negeri Kedah di Kampus Universiti Islam Antarabangsa Sultan Abdul Halim Mu'adzam Shah (UNISHAM) di sini.Majlis disempurnakan oleh Timbalan Pengarah Penyiaran Kedah, Rohani Musa.Hadir bersama, Timbalan Naib Canselor Kelestarian Institusi dan Jaringan Industri UNISHAM, Mohd Zaini Ramli.  Menurut Mohd Zaini, peranan radio sentiasa relevan dalam menjalankan tanggungjawab sosial korporat (CSR) sebagai usaha membantu pendengar mendapatkan maklumat yang sahih dan tepat terutama dalam situasi negara ketika ini yang berdepan dengan pandemik COVID-19 .  "Peranan radio ni radio tak kurang sikit pun ia sangat -sangat relevan. Walau pandemik, kita kena mematuhi SOP terutama sekali penjarakan sosial. Boleh dengar dimana sahaja sekalipun dalam apa jua keadaan tanpa had, sangat-sangat relevan dan sesuai di era pandemik," kata Zaini kepada pemberita.

(Antara pengisian program bersama juruhebah KedahFM)

Terdahulu, lebih 50 pelajar dan kakitangan universiti tersebut bersama warga kerja KedahFM hadir memeriahkan sambutan hari radio sedunia yang bertemakan " New World New Radio, New Evolution Innovation Connection" dengan pematuhan prosedur operasi standard (SOP).Pengisian program yang bermula 10 pagi hingga 1 petang itu antaranya bengkel komunikasi visual melalui kartun dan komik bersama ustaz kartun dan persembahan juruhebah KedahFM dan artis jemputan, kumpulan nasyid Simfoni, kumpulan Mr R Busker serta bersiaran langsung di konti Kedahfm .  Sambutan Hari Radio Sedunia diadakan 13 Februari setiap tahun.


Ras Adiba disenarai pendek bagi Anugerah Hari Wanita Antarabangsa IPC

(FOTO FB YB Senator Ras Adiba Radzi)

KUALA LUMPUR, 24 Februari - Presiden Persatuan Menembak Para Malaysia, Datuk Ras Adiba Radzi telah disenarai pendek oleh Jawatankuasa Paralimpik Antarabangsa (IPC) sebagai antara calon penerima Anugerah Hari Wanita Antarabangsa 2022.Anugerah itu pada dasarnya mengiktiraf wanita dalam Pergerakan Paralimpik yang memberi inspirasi dan meneladani impian Paralimpik, di samping menjadi suri teladan yang positif, selepas menerima ratusan pencalonan."IPC dalam pengumuman di laman web rasminya berkata, Ras Adiba adalah salah seorang daripada tiga calon bagi kategori kepimpinan, yang mengiktiraf kepimpinan yang mampan dan konsisten dalam satu tempoh, advokasi, sumbangan keseluruhan serta impak mempromosikan dan menyokong wanita dalam sukan.“Dengan komitmen untuk memberi inspirasi dan mengubah kehidupan Orang Kurang Upaya (OKU) menerusi Parlimen, (Ras Adiba) memacu perubahan, dan pada 2020 telah dipilih oleh Perdana Menteri untuk mewakili Komuniti OKU,” menurut kenyataan itu.Dua lagi calon ialah Setiausaha Agung serta jurulatih Jawatankuasa Paralimpik Nasional (NPC) Zimbabwe, Oripa Mubika, dan Pengerusi Jawatankuasa Wanita dalam Sukan Jawatankuasa Paralimpik Asia, Prof Fatemeh Rakhshani yang juga naib presiden NPC Iran selama dua penggal.Keputusan akan diumukan pada 8 Mac bersempena sambutan Hari Wanita Sedunia.


Jenazah balu bekas Mufti Perak, Allahyarham Puan Sri Ainon selamat dikebumikan

(Jenazah Allahyarham Puan Sri Ainon selamat dikebumikan 11.25 pagi tadi di Tanah Perkuburan Islam Kampung Melayu Sungai Rapat)

IPOH, 24 Februari - Jenazah balu kepada bekas Mufti Perak, Allahyarhamah Puan Sri Ainon Abd Ghani selamat di kebumikan di Tanah Perkuburan Islam Kampung Melayu Sungai Rapat Ipoh, 11.25 pagi tadi. Terdahulu, jenazah disolatkan di Masjid Jamek Kampung Melayu Sungai Rapat sebelum dibawa ke tanah perkuburan diiringi ahli keluarga terdekat.Anak kelima Allahyarhamah Puan Sri Ainon, Datuk Ahmad Wafi Harussani berkata beliau dan keluarga redha dengan pemergian ibu tercinta lebih-lebih lagi selepas sekian lama ibunya terseksa dengan kanser paru-paru sejak tahun 2000."Kami anggap ini satu takdir tuhan dan juga ia mungkin adalah yang lebih baik daripada terseksa. Kami anak beranak lihat macam mana keadaan dia dan terseksa dengan keadaan kesihatan, jadi sedih tapi kami lega sebab dia dah tidak menderita kesakitan itu," kata Ahmad Wafi kepada media.

(Jenazah Allahyarham Puan Sri Ainon disembahyangkan di Masjid Jamek Kampung Melayu Sungai Rapat/BERNAMA)

Allahyarhamah Puan Sri Ainon, 82 tahun meninggal dunia semalam ketika sedang mendapatkan rawatan di sebuah hospital swasta di Ipoh akibat demam. Menurut Ahmad Wafi, ibunya meninggal dunia sebelum sempat mendapatkan rawatan dan tahap kesihatannya mula merosot sejak kira-kira tiga bulan lalu.Terdahulu, Allahyarham Ainon pernah mendapatkan rawatan di Hospital Raja Permaisuri Bainun (HRPB) akibat jangkitan COVID-19 bersama suaminya, Allahyarham Harussani.Namun, beliau sudah beransur pulih dan dibenarkan keluar dari hospital pada 21 Mei 2021.Harussani, 82, meninggal dunia pada 30 Mei 2021 diikuti anak sulung mereka, A. Abdul Hakim Mazhar, 54, meninggal dunia akibat wabak berkenaan pada Ogos tahun lalu.Allahyarham Harussani dan Ainon dikurniakan lima cahaya mata iaitu tiga lelaki dan dua perempuan.


Lapan pasukan rebut gelaran juara Malaysia Volleyball League, hadiah wang tunai bernilai RM42,000

SHAH ALAM, 24 Februari - Lapan pasukan akan bertanding dalam kejohanan Malaysia Volleyball League 2022 bagi merebut hadiah wang tunai keseluruhan RM42,000.

Datuk Bandar Shah Alam, Datuk Zamani Ahmad Mansor berkata pasukan yang menyertai kejohanan ini ialah Selangor, Johor, Sarawak Sabah, Kuala Lumpur, Putrajaya, Angkatan Tentera Malaysia (ATM) dan Jabatan Bomba dan Penyelamat Malaysia.  "Penonton boleh hadir melihat kejohanan ini mengikut normal baharu serta SOP yang ditetapkan antaranya memakai pelitup muka, vaksinasi sekurang kurangnya dua dos, mengimbas kod QR dan penjarakan sosial," kata beliau kepada pemberita. "Kejohanan ini bagi mencungkil bakat baharu di dalam sukan bola tampar untuk diketengahkan di peringkat kebangsaan dan antarabangsa selain menjadikan Shah Alam sebagai bandaraya sukan," tambahnya ketika dalam sidang media kejohanan tersebut yang turut dihadiri Presiden Persatuan Bola Tampar Malaysia, Hean Boon Yeow di Shah Alam.Kejohanan yang dianjurkan Majlis Bandaraya Shah Alam (MBSA) dengan kerjasama Persatuan Bola Tampar Malaysia (MAVA) itu akan berlangsung pada 8 hingga 13 Mac depan di Dewan Bola Tampar Seksyen 4, Shah Alam.


PAAB peruntuk lebih RM400 juta untuk projek naik taraf dan tambah baik di Melaka

AYER KEROH, 24 Februari - Lebih RM400 juta diperuntukkan Perbadanan Aset Air Berhad (PAAB) bagi pelaksanaan lebih 12 projek naik taraf dan penambahbaikan loji, tangki serta paip air lama di seluruh Melaka.Pengerusi PAAB, Datuk Dr Mohd Khairuddin Aman Razali berharap dengan penambahbaikan yang bakal dilaksana melalui projek selama 3 tahun bermula 2021 hingga 2024 itu akan dapat memastikan rakyat Melaka mendapat perkhidmatan air terbaik.  Antara projek tambah baik yang bakal dilaksana melibatkan Loji Rawatan Air Jernih, Loji Rawatan Air Merlimau dan Loji Rawatan Air Jus.  "Secara umumnya sangat positif perbincangan dan kami di peringkat PAAB menegaskan tentang kita datang untuk membantu kerajaan negeri, memastikan bahawa satu hari nanti rakyat Melaka mendapat khidmat air yg terbaik. Itu hasrat kami daripada Pengurusan Aset Air Berhad (PAAB)," kata beliau dalam sidang media selepas mesyuarat bersama Ketua Menteri, Datuk Seri Sulaiman Md Ali bagi membincangkan mengenai projek yang bakal dilaksana itu di Seri Negeri, di sini. Mengulas lanjut katanya, pelaksanaan projek kali ini merupakan kerjasama penggal kelima dilaksana bersama Melaka sejak 2008.


TNB serah zakat perniagaan bernilai RM583,330.13 kepada MAIPs

KUALA PERLIS, 24 Februari - Tenaga Nasional Berhad (TNB) menyerahkan zakat perniagaan berjumlah RM583,330.13 kepada Majlis Agama Islam dan Adat Istiadat Melayu Perlis (MAIPs). Zakat perniagaan bagi tahun 2020 itu dipersembahkan oleh Ketua Pegawai Global Business Solutions, Ahmad Hushairi Ibrahim kepada Ketua Pegawai Eksekutif MAIPs, Mohd Nazim Mohd Noor disaksikan Raja Muda Perlis, Tuanku Syed Faizuddin Putra Jamalullail merangkap Tuanku Yang Dipertua MAIPs.Tuanku Syed Faizuddin turut menyerahkan zakat MAIPs berjumlah RM21,000 kepada 30 asnaf bagi kariah Seberang Ramai, pada majlis yang diadakan di Kampung Pulau Ketam, Seberang Ramai, Kuala Perlis. Bersempena Majlis Penyerahan Zakat Perniagaan TNB berkenaan, turut berlangsung Explorace Berbasikal Jemputan Ketua-Ketua Jabatan Negeri Perlis dan pengamal media serta Taklimat Keselamatan Elektrik kepada penduduk Kampung Seberang Ramai. Baginda bersama Raja Puan Muda Perlis,Tuanku Hajah Lailatul Shahreen Akashah Khalil turut membuat pelepasan seramai 70 orang peserta Explorace TNB 2022.


Inisiatif baharu KTMB tingkat prestasi perniagaan

KUALA LUMPUR, 24 Februari - Keretapi Tanah Melayu Berhad (KTMB) memperkenalkan beberapa langkah proaktif bagi meningkatkan prestasi perniagaan mereka.Usaha tersebut susulan penularan COVID-19 yang memberi kesan langsung kepada penurunan penggunaan perkhidmatan kereta api pada tahun 2020 dan 2021.Ketua Pegawai Eksekutif KTMB, Mohd Rani Hisham Samsudin berkata bilangan penumpang menunjukkan penurunan ketara sebanyak 80% berbanding tahun 2019."Terkini adalah pengenalan perkhidmatan tren sewa khas Ekspres Koc Basikal (XKB) yang dilancarkan pada 29 Januari lalu."Menerusinya, Program Familiarization Trip (FamTrip) bagi laluan Kuala Lumpur - Tanjung Malim menerima sambutan menggalakkan khususnya penggemar aktiviti sukan berbasikal."Impak daripada FamTrip itu, KTMB menerima maklum balas yang positif daripada rakyat," katanya ketika berucap pada Malam Bersama KTMB: Memperkasakan Standard dan Kualiti Perkhidmatan, di sini.Tambahnya lagi, perkhidmatan kargo KTMB masih dapat mengekalkan momentum meski terdapat sedikit penurunan terutama pada awal pelaksanaan Perintah Kawalan Pergerakan (PKP) yang lalu.

Dalam pada itu, Mohd Rani berkata KTMB juga menawarkan pelbagai perkhidmatan koc untuk disewakan antaranya konference koc, salon koc, chillax koc dan event koc mengikut permintaan dengan kolaborasi bersama agensi pelancongan kerajaan dan swasta.Pada masa yang sama, KTMB turut melanjutkan perkhidmatan tren baharu di sektor Pantai Timur, iaitu Diesel Multiple Unit (DMU) bagi perjalanan dua hala dari Kuala Lipis hingga ke Gemas bermula 21 Februari.Ini termasuk mengeluarkan Request for Proposal (RFP) untuk sewaan 30 lokomotif dan 1,510 gerabak pada Oktober 2021 lepas yang kini di peringkat penilaian, selari hasrat kerajaan mengurangkan pelepasan karbon sebanyak 45% pada 2050."Seiring dengan Revolusi Teknologi 4.0 "Automasi dan Pendigitalan" sebagai pemangkin ekonomi negara, kami juga menaik taraf sistem KTMB Integrated Ticketing Syatem (KITS) kami tanpa tunai dan dalam talian," katanya.


Individu positif atau kontak rapat COVID-19, disaran isi borang Penilaian Kendiri -Khairy

PUTRAJAYA, 24 Februari - Individu positif COVID-19 atau menjadi kontak rapat yang sedang menjalani kuarantin disaran mengisi borang Penilaian Kendiri (HAT) dalam aplikasi MySejahtera.Menteri Kesihatan, Khairy Jamaluddin berkata individu bergejala perlu segera melakukan saringan dan memaklumkan kepada Kementerian Kesihatan (KKM) jika didapati positif.Menerusi hantaran rakaman video di Facebook beliau, Khairy mengingatkan orang ramai segera menghubungi hospital atau fasiliti kesihatan terdekat sekiranya gejala bertambah teruk."Jika gejala bertambah serius seperti sukar bernafas, demam berpanjangan dan sakit dada, hilang selera makan sila hubungi atau terus ke fasiliti kesihatan terdekat. Terus amalkan TRIIS dan pakai pelitup muka," katanya.Tambah Khairy, Tindakan itu perlu memandangkan semakin ramai yang dijangkiti wabak berkenaan dengan gejala ringan.


Prestasi positif,perkembangan ekonomi negara pada landasan tepat - PM

PNOMH PENH, 24 Februari - Prestasi ekonomi Malaysia mula menampakkan perkembangan positif. Ia berada pada landasan dan unjuran baik bagi mencapai sasaran yang ditetapkan.Perdana Menteri, Datuk Seri Ismail Sabri Yaakob berkata berdasarkan laporan Jabatan Perangkaan dan Bank Negara Malaysia, ekonomi negara berkembang sebanyak 3.1 peratus pada 2021, berbanding penguncupan 5.6 peratus pada tahun sebelumnya. "Walaupun impak besar kepada ekonomi tetapi kita masih mampu untuk mengembangkan dari segi ekonomi kita, malah pelaburan langsung asing (FDI) merekodkan peningkatan pada tahun 2021melebihi RM50 bilion berbanding tahun 2020 sebanyak RM14.6 bilion."Indikator positif memberi gambaran negara sedang menuju ke arah pemulihan ekonomi seterusnya memncapai unjuran Keluaran Dalam Negara Kasar (KDNK) 5.5 peratus sehingga 6.5 peratus bagi tahun 2020, ini selari dengan unjuran yang dibuat oleh IMF dan bank dunia," katanya.Perdana Menteri, Datuk Seri Ismail Sabri Yaakob berucap pada majlis makan malam bersama Keluarga Malaysia di Kemboja.Tambah Ismail, ke arah mencapai matlamat tersebut, kerajaan turut melancarkan Program Jamin Kerja dan Semarak Niaga bagi membantu Keluarga Malaysia yang terjejas akibat pandemik COVID-19. Beliau menjangkakan kesan daripada inisiatif tersebut dapat dilihat menjelang hujung tahun ini.Dalam pada itu, Perdana Menteri turut menggesa ahli perniagaan dan pelabur Malaysia di Kemboja untuk meneroka bidang baharu. Antaranya industri halal memandangkan terdapat kira-kira 800,000 masyarakat beragama Islam di negara ini."Di seluruh dunia produk halal ini bukan sahaja diterima oleh orang Islam tetapi bukan islam kerana dari segi kebersihan dan sebagainya jadi sebab itulah yang berkaitan dengan industri halal ini besar. kita disini mungkin boleh menerokai industri halal dan juga bidang lain seperti ekonomi digital, keselamatan cyber dan berbagai lagi yang boleh kita terokai akan datang," katanya.Ismail turut berkongsi perkembangan mengenai program vaksinasi di Malaysia. Katanya, Malaysia antara negara terbaik di dunia dalam pemberian imunisasi COVID-19 kepada populasinya."97.5 peratus rakyat kita yang berumur lebih daripada 18 tahun telah divaksinasikan dengan sempurna iaitu 2 dos. Untuk remaja berumur 12 hingga 17 tahun lebih daripada 90 peratus telah divaksinasikan. Kita juga sedang memulakan vaksinasi untuk kanak-kanak berumur 5 hingga 12 tahun dan sehingga kini telah mencecah lebih 14 peratus," katanya.


Balu bekas Mufti Perak meninggal dunia

IPOH, 24 Februari - Balu kepada bekas Mufti Perak, Allahyarham Tan Sri Dr Harussani Zakaria, Puan Sri Ainon Abdul Ghani, 82 tahun, meninggal dunia kira-kira pukul 2.30 petang semalam. Perkara itu disahkan anak kelima pasangan tersebut, Datuk Ahmad Wafi Harussani kepada RTM.Menurut Datuk Ahmad Wafi, ibunya meninggal dunia ketika mendapatkan rawatan akibat demam di sebuah Hospital Swasta di Ipoh.  "Selepas bapak saya meninggal, abang saya meninggal keadaan kesihatan dia agak merosot, dan dalam 2 bulan lepas dia dah mula terbaring di atas katil dan tak boleh bercakap,tak boleh nak bertindak balas, jadi keadaan dia memang diuruskan oleh orang sekeliling," katanya.Tambah Ahmad Wafi, keputusan ujian Covid 19 yang dijalankan ke atas Allahyarham adalah negatif.  Katanya, jenazah akan disembahyangkan di Masjid Kampung Melayu Sungai Rapat pada pukul 10 pagi dan dikebumikan di Tanah Perkuburan Islam Kampung Melayu Sungai Rapat, hari ini.


Kes aniaya pembantu rumah,majikan terlibat bakal disenarai hitam

SHAH ALAM, 24 Februari - Mana-mana majikan yang dikenal pasti menafikan hak-hak kebajikan Pembantu Rumah Asing (PRA) sebagai pekerja termasuk melakukan penganiayaan, akan disenarai hitam dan tidak dibenarkan menggajikan PRA pada masa akan datangMenteri Sumber Manusia, Datuk Seri M Saravanan berkata kerajaan tidak akan berkompromi dengan majikan yang didapati mengambil kesempatan ke atas PRA seperti tidak membayar gaji.Menurutnya, meskipun kejadian kes penganiayaan terhadap PRA agak terpencil, namun ia telah menjejaskan imej dan nama baik negara."Perkara ini juga turut menjejaskan usaha kerajaan dalam memuktamadkan memorandum persefahaman (MoU) penggajian PRA dengan negara sumber seperti Indonesia dan Kemboja," katanya dalam satu kenyataan. Saravanan juga berkata, Mesyuarat Jemaah Menteri bersetuju agar Malaysia menandatangani MoU berhubung Pekhidmatan Domestik Indonesia (PDI), dengan segera.


Cuba bunuh diri dari tingkat empat atas bumbung balai polis

SUNGAI PETANI, 23 Februari - Tindakan seorang lelaki yang cuba membunuh diri di atas bumbung Ibu Pejabat Polis Daerah (IPD) Kuala Muda, di sini hari ini dipercayai berhalusinasi.Timbalan Ketua Polis Daerah Kuala Muda, Superintendan Anuar Abd Rahman berkata, suspek berusia 47 tahun itu pada awalnya membuat laporan polis kerana mendakwa dia diekori seorang lelaki yang tidak dikenali."Hasil siasatan awal mendapati lelaki tersebut berhalusinasi dan didapati kurang siuman.Menurutnya, suspek tersebut naik ke atas bumbung tingkat empat bangunan berkenaan melalui pintu besi penghubung bumbung yang tidak berkunci kerana kerja penyelenggaraan."Petugas pondok pos pengawal IPD melihat lelaki terbabit jam 4.45 petang sebelum dia memaklumkannya kepada pengadu yang juga seorang pegawai polis," katanya.Kemudian pegawai terbabit kemudian bergegas ke padang kawad dan melihat suspek berada di bumbung tanpa memakai baju."Setelah 30 minit pihak bomba telah berjaya memujuk lelaki tersebut dan telah dibawa turun pada jam 6.25 petang."Suspek dibawa ke Hospital Sultan Abdul Halim untuk menjalani rawatan psikiatrik," katanya.Kes disiasat mengikut Seksyen 309 Kanun Keseksaan.


Kes rasuah Rosmah, Mahkamah Tinggi selesai dengar keterangan 25 saksi

KUALA LUMPUR, 23 Februari- Perbicaraan kes rasuah Datin Seri Rosmah Mansor berhubung projek tenaga solar di sekolah luar bandar Sarawak berakhir hari ini.Hakim Mahkamah Tinggi, Mohamed Zaini Mazlan memaklumkan, mahkamah selesai mendengar keterangan 25 saksi sepanjang 42 hari perbicaraan itu berlangsung.Dalam prosiding hari ini, Peguam Jagjit Singh yang mewakili Rosmah memaklumkan Mahkamah Tinggi bahawa pihak pembelaan menutup kes selepas saksi keduanya, bekas Pegawai Khas di Bahagian First Lady of Malaysia (FLOM) Jabatan Perdana Menteri (JPM), Datuk Seri Siti Azizah Sheikh Abod selesai memberikan keterangan.Hakim Mohamed Zaini menetapkan tarikh 5 April ini untuk mendengar hujahan kedua-dua pihak sebelum membuat keputusan akhir.Hakim turut menetapkan tarikh 9 Mac bagi pendakwaan memfailkan hujahan dan 30 Mac untuk pembelaan membalas hujahan."Saya akan memperuntukkan sepanjang hari (pada 5 April) untuk mendengar hujahan."Dengan itu, saya mengucapkan terima kasih kepada semua pihak atas bantuan sepanjang perbicaraan. Ini mengakhiri perbicaraan selama 42 hari dengan mendengar keterangan 25 saksi termasuk beberapa kali Perintah Kawalan Pergerakan (PKP)," katanya.Terdahulu, Mohamed Zaini menolak permohonan Rosmah untuk memanggil semula saksi penting dalam kes berkenaan, iaitu Pengarah Urusan Jepak Holdings Sdn Bhd (Jepak Holdings), Saidi Abang Samsudin.Pada 15 November 2018, Rosmah mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.


Ketirisan pendapatan melalui rokok dan minuman keras seludup akan dikurangkan secara berfasa

GERIK, 23 Februari- Kementerian Kewangan akan memastikan ketirisan pendapatan negara khususnya melalui penyeludupan rokok haram dan minuman keras dikurangkan secara berfasa.  Timbalan menterinya, Datuk Mohd Shahar Abdullah berkata, melalui pendekatan secara holistik yang diambil Multi-Agency Task Force (MATF) telah berjaya mengurangkan kadar cukai yang hilang pada tahun 2021 berbanding 2020.  "Semua kita ambil kira, bukan hanya tertumpu satu perairan atau daratan atau kaedah macam mana pendekatan yang kita buat secara holistik, kita juga ada pendidikan tentang bahayanya rokok seludup."Beliau berkata demikian selepas mengadakan lawatan kerja sempena Jelajah Pasca Bajet 2022 di Pengkalan Hulu, Perak.  Jelas beliau hasil inisiatif yang diambil juga mendapati nilai rampasan rokok seludup menurun dari RM74.94 juta pada 2020 kepada RM30.91 juta pada 2021.  Tambahnya, kehilangn cukai akibat penyeludupn rokok juga menurun kepada RM226.26 juta pada 2021 berbanding RM691.9 juta pada 2020.


Perak tangguh semua program kerajaan negeri

IPOH, 23 Februari- Pejabat Menteri Besar Perak akan menangguhkan semua program kerajaan susulan peningkatan kes COVID-19 yang melanda negeri dan negara ketika ini.  Keputusan itu dibuat selepas mendapat nasihat dan pandangan Majlis Keselamatan Negeri (MKN).  Program yang melibatkan penyampaian bantuan kecemasan, kes COVID-19 serta program-program vaksinasi bagaimanapun tetap akan diteruskan dengan pematuhan kepada Prosedur Operasi Standard (SOP) yang ketat.  Menteri Besar Perak, Datuk Seri Saarani Mohamad menerusi satu kenyataan mengingatkan rakyat di negeri ini untuk terus patuh kepada SOP bagi membendung penularan COVID-19. Golongan yang belum mendapatkan suntikan dos penggalak juga disaran agar segera berbuat demikian.


Perdana Menteri lawat Thailand, bincang cadangan buka sempadan dan pengiktirafan sijil vaksinasi digital

BANGKOK, 23 Februari - Cadangan pembukaan sempadan udara, darat dan laut Malaysia-Thailand, dijangka akan dimuktamadkan dalam pertemuan sulung pemimpin nombor satu kedua-dua negara pada Jumaat, di Bangkok.  Insiatif berkenaan bertujuan merancakkan semula aktiviti ekonomi dan pergerakan rakyat kedua-dua negara.  Duta Besar Malaysia di Thailand, Datuk Jojie Samuel berkata, susulan itu satu jawatankuasa kerja yang dianggotai pihak berkepentingan Malaysia-Thailand bakal ditubuhkan untuk memperhalusi mekanisme dan Prosedur Operasi Standard (SOP) insiatif tersebut.  "Tapi ia bergantung kepada pihak Kerajaan Malaysia untuk menentukan bila masanya. Kita jangkakan tidak lama lagi", katanya pada sidang media bersama media Malaysia di sini hari ini. Mesyuarat dua hala antara Perdana Menteri, Datuk Seri Ismail Sabri Yaakob dan rakan sejawatnya, Prayuth Chan o-cha, juga akan memperincikan kepentingan pengiktirafan timbal balas sijil vaksinasi digital kedua-dua negara.  Thailand juga menyatakan hasrat untuk mewujudkan kerjasama penyelidikan dan pembangunan vaksin bersama negara ini.  Malaysia pula meletakkan keutamaan untuk meningkatkan kesaling-hubungan melalui projek-projek infrastruktur di sempadan kedua-dua negara yang menjadi nadi kepada kegiatan ekonomi merangkumi 70 peratus daripada jumlah perdagangan Malaysia-Thailand.  Meskipun dalam fasa pandemik, jumlah perdagangan dua hala Malaysia-Thailand mencatatkan peningkatan positif sebanyak 23 peratus pada tahun 2021, iaitu RM 97.97 bilion berbanding RM79.63 bilion pada tahun sebelumnya.  Perdana Menteri dan delegasi Malaysia yang turut disertai Menteri Luar, Datuk Saifuddin Abdullah, Menteri Kanan Perdagangan Antarabangsa dan Industri, Datuk Seri Mohamed Azmin Ali, dijadual tiba di Thailand pada Khamis, iaitu selepas menamatkan agenda lawatan kerja di Kemboja.


Majlis Memperingati Peristiwa Bukit Kepong, hargai perjuangan menentang komunis

MUAR, 23 Februari- Polis Johor menganjurkan Majlis Memperingati Peristiwa Bukit Kepong, bersempena Hari Polis ke 215 di Bukit Kepong, Muar, pagi tadi.  Ketua Polis Johor, Datuk Kamarul Zaman Mamat berkata, ia bagi memperingati peristiwa Balai Polis Bukit Kepong yang musnah diserang komunis, 72 tahun lalu."Kita mengadakan majlis menziarahi pusara, dan diakhiri dengan bacaan Yasin, di Masjid Bukit Kepong," katanya selepas hadir pada Majlis Memperingati Peristiwa Bukit Kepong di Galeri Darurat, Bukit Kepong, Muar. Sumbangan dan penghargaan turut diberikan kepada waris - waris pejuang tragedi Bukit Kepong. Antaranya Jamilah Abu Bakar iaitu mangsa terselamat dalam tragedi itu, namun telah mengorbankan ahli keluarganya yang lain."Komunis datang, lepas tu mereka tembak bapak saya, peluru sampai tertimbus ni. Ibu dan adik juga meninggal dalam keadaan berpelukan. Kemudian mereka mencampakkan saya ke dalam longkang dan nak tikam dengan bayonet," kata Jamilah.Sementara itu, cucu pejuang Bukit Kepong , Redzuan Ahmad berkata tragedi hitam itu sememangnya meninggalkan kesan yang mendalam. "Yang meninggal, datuk saya, Ibrahim Adam.. ketika itu berkhidmat sebagai polis marin. Kesan tu memang amat dirasai dan kami amat mengalu-alukan program ini yang dapat mengimbau kembali sejarah lama tentang Bukit Kepong,"katanya.Bukit Kepong adalah sebuah pekan terpencil di selekoh Sungai Muar kira-kira 59km dari Bandar Muar, Johor. Lokasinya yang terasing menjadikannya sasaran gerila Parti Komunis Malaya (PKM) yang sedang memberontak melawan British pada ketika itu.Serangan itu telah mengorbankan seramai 24 pegawai, anggota, serta ahli keluarga polis.


Trend dan kadar pelaporan AEFI yang melibatkan dos penggalak tidak menunjukkan peningkatan

KUALA LUMPUR, 23 Februari - Trend dan kadar pelaporan Kesan Advers Susulan Imunisasi (AEFI) yang melibatkan dos penggalak tidak menunjukkan sebarang peningkatan daripada apa yang dilihat semasa pemberian dos primer. Sehingga 18 Februari 2022, daripada 65,777,392 dos vaksin COVID-19 yang telah diberikan di bawah PICK; 13,768,697 dos adalah merupakan dos penggalak.Pengarah Bahagian Regulatori Farmasi Negara, Dr. Roshayati Mohamad Sani berkata pelaporan AEFI dalam kalangan penerima dos penggalak direkodkan berjumlah 1,186 bersamaan kadar 86 laporan bagi setiap sejuta dos. Ini adalah lebih rendah daripada kadar keseluruhan pelaporan AEFI (383 bagi setiap sejuta dos)."Daripada jumlah laporan AEFI yang diterima bagi dos penggalak ini, 87 laporan (atau 7.34% daripada jumlah laporan AEFI diterima bagi dos penggalak) diklasifikasikan sebagai serius bersamaan kadar 6.3 laporan bagi setiap juta dos" katanya menerusi satu kenyataan.Berbanding laporan pada minggu lalu, NPRA telah menerima tambahan dua (2) laporan melibatkan kematian dalam kalangan penerima vaksin dos penggalak sehingga 18 Februari 2022, menjadikan keseluruhan 44 laporan yang perlu dinilai dan disiasat. Sejumlah 22 laporan telah selesai penyiasatan dan dinilai oleh Jawatankuasa Khas Farmakovigilans Vaksin COVID-19 (JFK) dan didapati kematian tersebut tiada hubung kait dengan vaksin yang diterima. Manakala, 22 laporan lagi masih dalam proses untuk dilengkapkan sebelum boleh dibentangkan bagi penilaian oleh JFK.Sementara itu, Kementerian Kesihatan Malaysia ( KKM) merekodkan hanya satu kes AEFI yang serius dan 37 laporan kesan advers tidak serius membabitkan kanak-kanak yang menerima suntikan vaksin COVID-19 menerusi Program Imunisasi COVID-19 Kebangsaan Kanak-kanak (PICKids).Sehingga 18 Februari 2022, sejumlah 383,165 dos vaksin telah diberikan bagi kanak-kanak berusia 5 hingga 11 tahun."Kadar pelaporan AEFI bagi PICKids direkodkan pada 0.1 laporan bagi setiap 1,000 dos. NPRA telah menerima tambahan 20 laporan AEFI bagi PICKids sehingga 21 Februari 2022 dan kesemuanya adalah tidak serius yang menjadikan keseluruhan laporan adalah 58 tetapi kadar pelaporan berbanding jumlah dos yang diberikan masih kekal sama. "Tindak balas stres akut (acute stress response), demam, reaksi pada kulit dan sesak nafas adalah antara kesan advers yang kerap dilaporkan.Penerima vaksin yang mengalami AEFI dinasihatkan untuk melaporkannya melalui saluran telah disediakan oleh KKM. Notifikasi melalui aplikasi MySejahtera boleh dibuat bagi kesan advers tidak serius yang telah disenaraikan dalam aplikasi tersebut. Selain itu, laporan AEFI juga boleh dibuat secara dalam talian dengan mengisi borang pelaporan untuk pengguna, iaitu Consumer Side Effect Reporting Form (ConSERF) yang boleh diakses di laman sesawang NPRA (www.npra.gov.my).Pengguna juga boleh mencetak borang tersebut untuk diisi, dan dihantar melalui e-mel (This email address is being protected from spambots. You need JavaScript enabled to view it.) atau pos ke NPRA.Penerima vaksin yang mengalami kesan sampingan yang serius atau kesan yang berpanjangan, dinasihatkan agar merujuk ke fasiliti kesihatan yang berdekatan untuk mendapatkan nasihat dan rawatan dari profesional kesihatan.


Jalani pemeriksaan tahap kesihatan terkini persediaan terima dos penggalak

KUALA LUMPUR, 23 Februari- Individu yang masih ragu-ragu dan bimbang untuk mengambil suntikan dos penggalak vaksin COVID-19 dinasihatkan membuat pemeriksaan tahap kesihatan, demikian menurut pakar perubatan.Menurut Pakar Perubatan Kesihatan Awam Bahagian Perancangan, Kementerian Kesihatan Malaysia (KKM), Dr Mohamad Fadli Khairie, perbincangan lanjut dengan pegawai perubatan dapat memastikan tahap kesihatan semasa seseorang individu sebelum menerima dos penggalak."Sebagai pakar perubatan saya berpendapat keberkesanan dos vaksin penggalak dilihat mampu mengurangkan peningkatan kes jangkitan COVID-19 di negara yang dicetuskan oleh gelombang varian Omicron ketika ini."Setiap vaksin mempunyai kesan sampingan, namun keberkesanannya melindungi diri daripada jangkitan teruk Covid-19 adalah lebih baik berbanding kemudaratan."Oleh itu dos penggalak perlu diambil segera kerana mampu memberi perlindungan yang terbaik daripada jangkitan COVID-9 dengan lomplikasi serius dan kematian," katanya kepada RTM di Angkasapuri, di sini.Katanya, varian Omicron berbeza dengan Delta kerana mutasi mempunyai beberapa susunan genetik yang menjadi punca kes mudah tersebar dengan lebih pantas. "Sebab itu kes kini naik mendadak dan mencatatkan jumlah jangkitan dengan angka besar, tetapi jika telah mengambil dos penggalak, simptom atau gejala kurang teruk berbanding mereka yang langsung tidak menerima vaksinasi atau mereka yang belum menerima dos penggalak," katanya.


Tindakan segera tangani isu kerosakan empat sekolah di Kota Tinggi- Radzi

KUALA LUMPUR, 23 Februari- Jabatan Pendidikan Negeri (JPN) Johor dan Pejabat Pendidikan Daerah (PPD) diminta mengambil tindakan segera terhadap kerosakan infrastruktur dan kemudahan di empat sekolah di Kota Tinggi.Menteri Kanan Pendidikan, Senator Datuk Dr Mohd Radzi Md Jidin berkata, kerosakan membabitkan tingkap, bumbung dan tandas itu melibatkan Sekolah Menengah Kebangsaan (SMK) Tan Sri Jaafar Albar, SMK Bandar Easter, Sekolah Kebangsaan (SK) Sri Setia Jaya serta SK Bandar Easter."Insya-Allah kami akan ikhtiarkan yang terbaik bagi menyediakan persekitaran lebih selesa buat seluruh warga sekolah,” katanya menerusi hantaran dalam laman Facebook rasminya pada Rabu," hantaran dalam laman Facebook rasminya pada Rabu.Beliau berkata, lawatannya di Kota Tinggi pada Selasa bertujuan meninjau keadaan infrastruktur, pengoperasian serta persediaan sekolah-sekolah menjelang peperiksaan Sijil Pelajaran Malaysia (SPM) 2021 pada 2 Mac depan."Di samping meninjau perjalanan Ujian Bertutur Bahasa Inggeris bagi calon SPM 2021 yang sedang berlangsung di SMK Tan Sri Jaafar Albar dan SMK Bandar Easter, saya juga sempat memberi kata-kata semangat kepada murid calon SPM dan STPM di sekolah tersebut," katanya.Semalam beliau meninjau keadaan infrastruktur, pengoperasian dan persediaan sekolah-sekolah di Kota Tinggi menjelang peperiksaan Sijil Pelajaran Malaysia (SPM) 2021."Program turun padang ke Kota Tinggi ini juga melibatkan sesi libat urus bersama pengetua dan guru besar dari seluruh daerah ini. "Saya berkongsi tentang aspirasi untuk menerapkan konsep SekolahKu SEJAHTERA melalui 14 elemen utama seperti seronok, selamat, sihat, etika, empati dan artikulasi. "Elemen ini perlu diterapkan secara semulajadi dalam kalangan anak-anak khususnya.," katanya.SPM 2021 akan berlangsung bermula 2 hingga 29 Mac depan.


Penunggang motosikal maut nahas enam kenderaan di Lebuhraya Persekutuan

KUALA LUMPUR, 23 Februari- Polis meminta orang ramai yang mempunyai maklumat mengenai kemalangan maut membabitkan enam kenderaan di Lebuhraya Persekutuan, semalam supaya tampil membantu siasatan.Ketua Polis Daerah Shah Alam, Asisten Komisioner Baharudin Mat Taib mengesahkan, seorang penunggang motosikal maut dalam nahas itu membabitkan enam kenderaan di kilometer 15.7 Lebuhraya Persekutuan menghala Klang pada Selasa.Katanya, dalam kejadian pukul 7.40 malam itu, mangsa yang berusia 20 tahun tidak menggunakan lorong motosikal telah melanggar bahagian belakang sebuah Proton Iriz sebelum terbabas."Ketika kejadian Proton Iriz berada di lorong paling kanan lebuh raya berkenaan dipercayai cuba menukar lorong ke kiri untuk mengelak daripada melanggar kenderaan di hadapan yang membrek secara mengejut."Pelanggaran tersebut menyebabkan penunggang motosikal jenis Yamaha Y150 terjatuh dan dilanggar oleh kereta jenis Honda City yang datang dari belakang."Pelanggaran berkenaan menyebabkan Honda City itu terbabas dan terlanggar dua buah kereta lain jenis Mercedes dan Toyota Vios yang berada di hadapan menyebabkan kenderaan itu tertolak ke hadapan dan melanggar sebuah Perodua Myvi," katanya dalam kenyataan pada Rabu.Beliau berkata, kelima-lima pemandu kereta terlibat tidak mengalami sebarang kecederaan.Katanya, penunggang motosikal yang cedera dibawa ke Hospital Tengku Ampuan Rahimah (HTAR) dan disahkan meninggal dunia semasa menerima rawatan.Katanya, sehubungan itu polis meminta saksi kejadian tampil ke balai polis berdekatan untuk membantu siasatan."Saksi kejadian boleh tampil ke balai polis atau hubungi Pegawai Penyiasat, Inspektor Mohd Zulkifli Razak di talian 019-4475767.


17.3 peratus populasi kanak-kanak di Malaysia terima vaksin COVID-19

KUALA LUMPUR, 23 Februari - Sebanyak 615,671 individu atau 17.3 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids) setakat semalam.Berdasarkan data menerusi laman web COVIDNOW, sejumlah 14,176,241 atau 60.3 peratus populasi dewasa di dalam negara pula telah menerima dos penggalak COVID-19 dan seramai 22,945,612 atau 97.5 peratus lengkap vaksinasi manakala 23,223,983 atau 98.7 peratus telah menerima sekurang-kurangnya satu dos.Bagi remaja berusia 12 hingga 17 tahun, sejumlah 2,799,326 individu atau 90 peratus daripada kumpulan itu telah melengkapkan vaksinasi mereka manakala 2,888,143 atau 92.9 peratus menerima sekurang-kurangnya satu dos vaksin.Sebanyak 147,742 dos suntikan vaksin telah diberikan semalam melibatkan 51,849 suntikan dos pertama, 613 suntikan dos lengkap dan 95,280 suntikan dos penggalak menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 66,441,964.Sementara itu, menurut portal GitHub Kementerian Kesihatan, 43 kes kematian akibat COVID-19 direkodkan semalam dengan Sabah melaporkan 12 kes, diikuti Johor (sembilan), Selangor dan Negeri Sembilan (empat), tiga kes masing-masing di Kedah, Kelantan dan Pulau Pinang, dua kes masing-masing di Melaka dan Perak manakala satu kes di Kuala Lumpur.-BERNAMA


Perdana Menteri  mulakan lawatan rasmi ke Kemboja

PHNOM PENH, 23 Februari - Perdana Menteri, Datuk Seri Ismail Sabri Yaakob mengadakan lawatan dua hari ke Kemboja, mulai hari ini.Lawatan tersebut dilihat sebagai usaha memperkukuh hubungan yang terjalin sejak 65 tahun lalu, ke tahap lebih matang serta saling menguntungkan. Pada lawatan tersebut, Perdana Menteri dijangka mengadakan pertemuan dengan rakan sejawatannya, Perdana Menteri Kemboja, Samdech Techo Hun Sen.Menurut Duta Besar Malaysia ke Kemboja, Eldeen Husaini Mohd Hashim, Perdana Menteri akan diberikan sambutan rasmi di Istana Keamanan Phnom Penh. Diikuti pertemuan empat mata dengan rakan sejawatannya, Hun Sen. Kedua-dua pemimpin kemudiannya, akan mengadakan sidang media bersama. "Fokus perbincangan, antara lain tertumpu kepada beberapa isu berkaitan hubungan dua hala termasuk perdagangan dan pelaburan, komoditi serta isu serantau", katanya.Selain itu, Datuk Seri Ismail Sabri juga dijadual menerima kunjungan hormat Menteri Kanan di Jabatan Perdana Menteri, Datuk Dr Othman Hassan, yang juga bertanggungjawab dalam hal ehwal masyarakat Islam di Kemboja. Perdana Menteri turut dijadual mengadakan kunjungan hormat kepada Presiden Senat dan Presiden Dewan Negara sebelum menghadiri majlis mengadap ke atas Raja Kemboja di Istana Negara. "Orang di sini terkenal dengan orang-orang Champa, mereka banyak di Malaysia kerana mungkin hubungan dari status perkahwinan dan sebagainya. Di sini banyak orang Kemboja / Champa yang boleh berbahasa Melayu. Itu satu lagi kelebihan yang kita ada, yang boleh kita tingkatkan dari segi diplomasi budaya."Saya amat gembira apabiaa mendapat tahu Yang Amat Berhormat, Perdana Menteri, Datuk Seri Ismail Sabri Yaakob akan menggunakan Bahasa Melayu pada sidang media bersama dan juga pertemuan empat mata. Bila kita menunjukkan martabat bahasa kebangsaan itu, ia menunjukkan kita sudah bersedia melangkah lebih ke hadapan", katanya  Di lokasi penginapan, Perdana Menteri akan menghadiri majlis makan malam dan ramah mesra dengan Keluarga Malaysia di Kemboja diikuti pertemuan bersama komuniti perniagaan Malaysia di Kemboja. Mengambil kira situasi COVID-19, semua majlis berkenaan tertakluk kepada peraturan yang dikuatkuasakan kerajaan Kemboja.


Dakwaan wujud kartel PDRM tidak dapat ditentusahkan - EAIC

KUALA LUMPUR, 23 Februari - Dakwaan wujud ‘kartel’ dalam Polis Diraja Malaysia (PDRM) sebagaimana didakwa bekas Ketua Polis Negara, Tan Sri Abdul Hamid Bador tidak dapat ditentusahkan, menurut Suruhanjaya Integriti Agensi Penguatkuasaan (EAIC).Pengerusi EAIC Tan Sri Mohd Sidek Hassan berkata keputusan itu adalah dapatan siasatan badan itu berdasarkan kepada keterangan saksi-saksi beserta dokumen yang diperoleh.“Dapatan siasatan dan keputusan EAIC itu telah dikemukakan kepada Ketua Setiausaha Negara (KSN),” katanya sambil memberitahu siasatan berhubung dakwaan itu telah selesai.Beliau berkata siasatan EAIC mendapati wujud asas bahawa terdapat pegawai PDRM terlibat kegiatan sindiket jenayah dan siasatan dijalankan Suruhanjaya Pencegahan Rasuah Malaysia serta PDRM terhadap pegawai-pegawai terbabit.“Bagaimanapun, dakwaan Abdul Hamid bahawa pegawai-pegawai terlibat dapat mencaturkan perjawatan dalam PDRM untuk menguasai pasukan demi kepentingan peribadi tidak dapat ditentusahkan,” katanya dalam kenyataan, di sini. Beliau berkata berdasarkan keterangan diperoleh EAIC menunjukkan mekanisme pelantikan, kenaikan pangkat selain pertukaran diamalkan oleh PDRM dan Suruhanjaya Pasukan Polis (SPP) melibatkan proses yang teliti serta mempunyai beberapa peringkat lapisan yang sukar ditembusi selain dicampur tangan oleh pihak luar.Selain itu, Sidek berkata Ketua Polis Negara merupakan ahli tetap dalam SPP dan sebarang cadangan berhubung pelantikan, kenaikan pangkat dan pertukaran pegawai kanan PDRM perlu mendapat persetujuannya.“Kedudukan Abdul Hamid selaku Ketua Polis Negara juga tidak dapat digugat kerana pelatikan itu adalah berdasarkan kepada perkenan Yang di-Pertuan Agong dan atas nasihat Perdana Menteri,” katanya.Pada 18 Mac dan 22 Mac tahun lepas, Abdul Hamid membuat pendedahan mengenai wujudnya gerakan sekumpulan pegawai PDRM yng ingin menjatuhkan beliau serta bersekongkol dengan pihak luar sehingga mewujudkan kartel untuk mendominasi PDRM demi kepentingan mereka. - BERNAMA


Pelaksanaan 5G perlu dilaksanakan dalam jangka waktu yang wajar

PUTRAJAYA, 22 Februari - Pelaksanaan rangkaian generasi kelima (5G) perlu dibuat dalam jangka waktu sewajarnya bagi mengelakkan kehilangan pelabur berpotensi, kata Menteri Komunikasi Dan Multimedia, Tan Sri Annuar Musa.

Beliau berkata pelaksanaan 5G perlu dilakukan dalam tempoh tiga tahun dengan sekurang-kurangnya 80 peratus kawasan berpenduduk menerima liputan rangkaian itu.“Kalau (pelabur) ingin datang ke Malaysia, mereka akan tanya ada fasiliti 5G atau tidak, dan jika ada mereka datang.Jika kami kata lima tahun lagi baru ada 5G, mereka (pelabur berpotensi) akan pergi ke tempat lain, jadi anda kehilangan pelabur berpotensi. Itu adalah sesuatu yang penting untuk kesejahteraan negara dan rakyat,” katanya kepada pemberita selepas melancarkan Hari Keselamatan Internet 2022 – Edisi Malaysia, di sini.Annuar berkata beliau akan melakukan apa yang diperlukan untuk menyelesaikan masalah berkaitan bagi memastikan pelaksanaan 5G akan berlangsung dalam tempoh sepatutnya. “Walau apa masalah yang timbul, saya akan memastikan ia akan diselesaikan.“Sila ingat, apabila kami melancarkan 4G, ia mengambil masa lapan tahun untuk mencapai 80 peratus, kami tidak boleh melaksanakan 5G dengan kelajuan yang sama,” katanya.Jumaat lepas, Annuar berkata Kementerian Komunikasi dan Multimedia (KKMM) dan Kementerian Kewangan (MOF) akan membentangkan Memorandum Jemaah Menteri bulan depan untuk menoktahkan isu berkaitan Digital Nasional Bhd (DNB).Beliau berkata kedudukan DNB dan Rangkaian Borong Tunggal atau Rangkaian Borong Dual yang menjadi satu perdebatan dan polimik akan diselesaikan tidak lama lagi.DNB, merupakan syarikat tujuan khas kerajaan bagi pelancaran 5G, sebelum ini mengumumkan ketersediaan rangkaian itu di beberapa kawasan tertentu di Putrajaya, Cyberjaya dan Kuala Lumpur bermula 15 Dis lepas.DNB komited untuk menyegerakan jadual pelancaran liputan 5G kepada 80 peratus populasi negara menjelang 2024. - BERNAMA


Pengarah bergelar Datuk Seri ditahan, dakwa beri suapan RM2 juta

KUALA LUMPUR, 23 Februari - Seorang pengarah sebuah syarikat bergelar Datuk Seri ditahan kerana didakwa memberi wang suapan sebanyak RM2 juta kepada pegawai dan kakitangan Keretapi Tanah Melayu Berhad (KTMB).

Ia sebagai dorongan membantu syarikatnya bagi mendapat kerja-kerja pembinaan jalan keretapi dan pembangunan pelabuhan di Wilayah Songkhla, Thailand. Suspek ditahan sepasukan pegawai Suruhanjaya Pencegahan Rasuah Malaysia (SPRM) Kedah ketika hadir memberi keterangan di Pejabat SPRM Kuala Lumpur, kira-kira pukul 3.10 petang semalam.  Menurut sumber, SPRM telah melakukan penggeledahan di pejabat dan rumah individu berkenaan dan mengesan saksi-saksi yang terlibat.  SPRM akan membuat permohonan reman terhadap pengarah berkenaan di Kompleks Mahkamah Kuala Lumpur, hari ini.  Sementara itu, Pengarah SPRM Kedah, Datuk Shaharom Nizam Abd Manap ketika dihubungi RTM mengesahkan penahanan individu terbabit.  Kes disiasat dibawah Seksyen 17 (a) Akta Suruhanjaya Pencegahan Rasuah 2009.


Lawatan rasmi Perdana Menteri ke Kemboja perkukuh hubungan yang terjalin sejak 65 tahun  lalu

PNOM PENH, 22 Februari- Lawatan rasmi Perdana Menteri, Datuk Seri Ismail Sabri Yaakob ke Kemboja dilihat sebagai usaha memperkukuh hubungan yang terjalin sejak 65 tahun lalu, ke tahap lebih matang serta saling menguntungkan. Malah, hubungan Kuala Lumpur dan Phnom Penh dianggap sebagai sahabat yang akrab dan negara jiran terpenting sama ada di peringkat dua hala mahupun ASEAN.

Selepas Indonesia, Singapura dan Brunei, Kemboja ialah negara anggota ASEAN keempat yang akan dilawati Datuk Seri Ismail Sabri Yaakob sejak dilantik sebagai Perdana Menteri pada Ogos tahun lalu.

Dalam rangka lawatan rasmi dua hari bermula esok, Perdana Menteri dijangka mengadakan pertemuan dengan rakan sejawatannya, Hun Sen.

Antara fokus perbincangan adalah beberapa isu berkaitan hubungan dua hala, perdagangan dan pelaburan, komoditi serta isu serantau. Juga, meneroka sektor-sektor baharu.

Menurut Duta Besar Malaysia ke Kemboja, Eldeen Husaini Mohd Hashim, Perdana Menteri akan diberikan sambutan rasmi di Istana Keamanan Phnom Penh.

Diikuti pertemuan empat mata dengan rakan sejawatannya Hun Sen.

Sejurus kemudian, kedua-dua pemimpin akan mengadakan sidang media bersama.

Selain itu, Datuk Seri Ismail Sabri juga dijadual menerima kunjungan hormat Menteri Kanan di Jabatan Perdana Menteri, Datuk Dr Othman Hassan, yang juga bertanggungjawab dalam hal ehwal masyarakat Islam di negara ini.

Di lokasi penginapan, Perdana Menteri akan menghadiri majlis makan malam dan ramah mesra dengan Keluarga Malaysia di Kemboja diikuti pertemuan bersama komuniti perniagaan Malaysia di Kemboja.  Mengambil kira situasi COVID-19, semua majlis berkenaan tertakluk kepada peraturan yang dikuatkuasakan oleh kerajaan Kemboja.


Kelantan jadi laluan terbaharu aktiviti penyeludupan PATI Myanmar

PASIR MAS, 22 Februari- Kawasan sempadan Malaysia – Thailand di Kelantan kini menjadi tumpuan aktiviti penyeludupan Pendatang Asing Tanpa Izin (PATI) khususnya dari Myammar.  Perkara itu didedahkan Pegawai Pemerintah Batalion 8 PGA Pengkalan Chepa Superintendan Mat Shukor Yusof, susulan peningkatan ketara jumlah tangkapan melibatkan PATI warganegara itu sejak kebelakangan ini.  Sejak Januari hingga semalam seramai 99 PATI Myanmar telah ditahan anggota keselamatan itu kerana memasuki negara ini tanpa dokumen yang sah. Jelas beliau, situasi itu dibimbangi kerana berbanding sebelum ini penyeludup lebih cenderung memilih laluan di sebelah pantai barat untuk melakukan kegiatan berkenaan.  Ekoran itu kajian menyeluruh sedang dijalankan termasuk meningkatkan perkongsian maklumat bersama pihak berkuasa Thailand bagi mengenal pasti punca utama ianya berlaku. Pada masa sama, pihaknya tidak menolak keadaan itu juga ada kaitan dengan pendedahan pihak berkuasa Thailand terhadap kewujudan satu sindiket penyeludupan migran di Wilayah Songkhla, Thailand, baru – baru ini.  "Saya cuba mendapatkan maklumat daripada pihak Thailand melalui cawangan khas kita, macam mana, bagaimana dan berapa jumlah, kenapa Kelantan dah jadi laluan terbaru dan kita tidak mahu jadi 'trend', isunya apabila kita dapat tangkap 'runner' atau 'transporter' ni biasanya mereka bukanlah dalang sebenar, mereka tukang bawa sahaja,"kata Mat Shukor Yusof Beliau bercakap pada sidang media berhubung kejayaan tangkapan PATI menerusi Ops Wawasan di Markas Taktikal PGA Lubok Stol, Rantau Panjang.  Dalam kejadian semalam, lima PATI warganegara Myanmar dan dua warganegara China di tahan semasa melalui sekatan jalan raya (SJR) PGA di Lalang Pepuyu, Rantau Panjang dalam dua kenderaan berasingan antara jam 11.15 pagi dan 11.20 pagi.  Turut di tahan dua lelaki, seorang wanita dan kanak-kanak warga tempatan yang berada di dalam kedua–dua MPV tersebut yang datang dari arah Rantau Panjang menghala ke Panglima Bayu, Tanah Merah.  Ke semua tahanan dan rampasan diserahkan kepada Ibu Pejabat Polis Daerah (IPD) Tanah Merah untuk siasatan lanjut dibawah Seksyen 55 E (1) Akta Imigresen 1959/1963, Seksyen 6 (1) (c) Akta Imigresen 1959/1963, Seksyen 15 (1) (c) Akta Imigresen 1959/1963 dan Seksyen 26 (J) Akta Antipemerdagangan Orang Dan Antipenyeludupan Migran (Atipsom) 2007.


Polis Pahang tingkat pemantauan di destinasi tumpuan pelancong

KUANTAN, 22 Februari- Polis Pahang akan meningkatkan pemantauan di destinasi-destinasi pelancongan tumpuan pengunjung di seluruh negeri itu, berikutan peningkatan wabak pandemik COVID-19.  Ketua Polis Pahang, Datuk Ramli Mohamed Yoosuf berkata pemantauan akan dibuat bagi memastikan setiap pengunjung mematuhi prosedur operasi standard SOP yang ditetapkan, termasuk telah melengkapkan dua dos suntikan vaksin dan mengimbas melalui aplikasi MySejahtera.  Jelas beliau, sebagai contoh bagi pengunjung yang menuju ke Pulau Tioman melalui jeti Tanjung Gemok, Rompin anggota polis telah ditempatkan di jeti berkenaan, selain di pulau peranginan itu, bagi operasi pemantauan.  Dua hari lalu katanya, seorang pengunjung pulau berkenaan dikenakan kompaun kerana melanggar SOP ditetapkan iaitu tidak memiliki sijil vaksinasi COVID-19.  Beliau berkata demikian selepas Majlis Perasmian `Pahang Pride Student' di Kuantan.  Beliau dalam pada itu, beliau menyeru agar masyarakat di negeri ini agar terus mematuhi SOP ditetapkan dan sentiasa mengambil langkah berwaspada, berikutan peningkatan jumlah kes positif COVID-19.  Tegasnya, penguatkuasaan berterusan dilakukan pihak polis di seluruh negeri, bagi memastikan SOP dipatuhi.


Tawar rawatan estetik guna peralatan dan ubat berjadual, empat premis kecantikan diserbu

KUALA LUMPUR, 22 Februari- Empat premis kecantikan, dua di Kuala Lumpur, dan masing-masing satu di Selangor dan Pulau Pinang diserbu kerana menyediakan perkhidmatan rawatan estetik melibatkan penggunaan peralatan-peralatan perubatan dan ubat-ubatan berjadual.Serbuan dilakukan dalam operasi bersepadu Kementerian Kesihatan Malaysia (KKM) bersama Jabatan Imigresen Malaysia yang diadakan semalam.KKM melalui Cawangan Kawalan Amalan Perubatan Swasta (CKAPS), Bahagian Amalan Perubatan bertindak melalui maklumat yang disalurkan oleh Jabatan Imigresen Malaysia.Dalam satu kenyataan, Ketua Pengarah Kesihatan, Tan Sri Dr Noor Hisham Abdullah berkata ketika serbuan dilakukan, KKM telah menemui beberapa peralatan perubatan serta ubat-ubat yang disyaki digunakan dalam rawatan estetik yang hanya boleh digunakan oleh seorang pengamal perubatan yang berdaftar dengan Majlis Perubatan Malaysia. Peralatan pergigian yang disyaki digunakan untuk tujuan rawatan telah turut ditemui di premis-premis berkenaan."Siasatan awal KKM mendapati premis-premis tersebut telah menyediakan rawatan estetik yang hanya boleh disediakan di fasiliti-fasiliti kesihatan yang berdaftar atau berlesen dengan KKM dan dijalankan oleh pengamal perubatan berkelayakan," kata Dr. Noor Hisham.Kes disiasat bawah Akta Kemudahan dan Perkhidmatan Jagaan Kesihatan Swasta 1998 [Akta 586] kerana disyaki menyediakan sebuah Kemudahan dan Perkhidmatan Jagaan Kesihatan Swasta (KPJKS) yang tidak berdaftar atau berlesen selaras dengan ketetapan Seksyen 3 dan/atau Seksyen 4, Akta 586 dan boleh disabitkan kesalahan bawah Seksyen 5, Akta yang sama. Indiividu yang didapati bersalah boleh didenda tidak melebihi RM300,000 atau dipenjarakan selama tempoh tidak melebihi enam tahun atau kedua-duanya. Manakala, bagi  kesalahan yang dilakukan oleh  pertubuhan perbadanan, perkongsian atau pertubuhan boleh didenda sehingga RM500,000.Dr Noor Hisham,  turut menasihatkan orang awam yang berhasrat untuk mendapatkan rawatan estetik, supaya mendapatkan rawatan di KPJKS berdaftar atau berlesen bawah Akta 586 melalui khidmat pengamal perubatan yang mempunyai Letter of Credentialing and Previleging (LCP) bagi memastikan perkhidmatan jagaan kesihatan yang diterima adalah selamat dan berkualiti.


Udang kering, ikan bilis tempatan mula tembusi pasaran UAE

DUBAI, 22 Februari- Sejumlah 25 tan ikan bilis dan udang kering dari Sabah akan dieksport ke Emiriah Arab Bersatu (UAE), bulan ini.  Ahli Jemaah Pengarah Pertubuhan Peladang Kebangsaan (NAFAS), Datuk Sylvester Entri Muran berkata, penghantaran pertama hasil laut tersebut menjadi titik permulaan untuk menembusi pasaran negara asia barat.  Kejayaan itu dicapai menerusi rundingan antara NAFAS dan syarikat pengendali eksport, Urbanex Gulf Corporate Services yang berpangkalan di Dubai.  Jelas Datuk Sylvester, bekalan sebanyak satu kontena tersebut kini dalam proses dokumentasi bagi melengkapkan syarat ditetapkan oleh UAE. Dalam pada itu, NAFAS turut menyasarkan untuk mengimport hasil tempatan seperti halia dan kunyit berikutan permintaan yang tinggi di negara berkenaan.


20% pesawah sertai SMART SBB tingkat produktiviti padi

SEKINCHAN, 22 Februari- Sebanyak 20% pesawah di negara ini telah menyertai SMART Sawah Berskala Besar (SMART SBB) bagi meningkatkan pengeluaran dan produktiviti hasil tanaman padi tempatan pada masa depan.  Jumlah itu dijangka meningkat berikutan keberkesanan skim yang dilaksana kerajaan di beberapa negeri seperti di Selangor dan Perak sejak dua tahun lalu. Timbalan Menteri Pertanian dan Industri Makanan, Datuk Dr Nik Muhammad Zawawi Salleh berkata, pelaksanaan itu terbukti berjaya meningkatkan hasil pendapatan pesawah dengan menggunakan pengurusan yang lebih sistematik dan teratur.  Katanya, pelaksanaan SMART SBB itu juga diyakini dapat mengurangkan kebergantungan negara pada beras import.  Beliau juga mengingatkan kepada para pesawah supaya tidak mendengar persepsi buruk yang cuba ditimbulkan oleh pihak tertentu kononnya kerajaan ingin mengambil alih tanah sawah dan sebagainya bagi melaksanakan program SMART SBB.  Beliau berkata demikian selepas lawatan kerja program SMART SBB di Tali Air 3 Sekinchan, Selangor.


Kerajaan Melaka dapat kelulusan jual kit RTK

ALOR GAJAH, 22 Februari- Bekalan kit ujian pantas (RTK) Antigen COVID-19 keluaran Perbadanan Bioteknologi Melaka yang akan disediakan dipasaran tidak lama lagi, bakal menampung keperluan kit ujian terbabit di negeri itu.  Exco Kesihatan dan Antidadah Negeri, Dr Muhamad Akmal Saleh berkata, kit ujian berkenaan sudah mendapat kelulusan Pihak Berkuasa Peranti Perubatan (MDA) dan akan berada dipasaran hujung Februari ini.  Kit ujian tersebut juga akan dijual dengan harga yang lebih murah daripada harga pasaran dan akan dijual di farmasi yang disenaraikan.  Katanya, Ketua Menteri, Datuk Seri Sulaiman Md Ali akan mengumumkan ketetapan lanjut penjualan kit ujian berkenaan termasuk had pembelian dan sebagainya.  "Kit tersebut telah dibawa ke Malaysia dan kita dah dapat kelulusan dan dalam masa tedekat kerajaan negeri melalaui Biotek Melaka akan keluarkan kit ujian tersebut dengan harga yang murah seperti mana dalam manifesto kita sebelum ini," kata Dr Muhammad Akmal.  Beliau berkata demikian selepas merasmikan Program Imunisasi COVID-19 Kanak-Kanak di Hospital Alor Gajah.  Dalam pada itu katanya, Melaka menyasarkan 50% kanak-kanak yang layak di negeri ini sudah menerima dos pertama vaksin COVID-19 pada pertengahan Mac depan.


PERKESO sasar 25,000 usahawan mencarum melalui SKSPS tahun ini

JOHOR BAHRU, 22 Februari- 25,000 usahawan di negara ini disasarkan untuk mendaftar dan mencarum dengan Pertubuhan Keselamatan Sosial (PERKESO) menerusi Skim Keselamatan Sosial Pekerjaan Sendiri (SKSPS) sepanjang tahun ini.  Kementerian Pembangunan Usahawan dan Koperasi (MEDAC) turut mewajibkan mereka mendaftar bagi memperoleh faedah jangka panjang sekiranya ditimpa musibah. Menterinya, Tan Sri Noh Omar berkata, menerusi kempen proaktif yang dijalankan bersama PERKESO, ia bermatlamat memastikan jaringan keselamatan sosial diperluaskan lagi khususnya dalam kalangan usahawan. "Saya tengok kebaikannya adalah usahawan terlibat ibarat dapat pencen seumur hidup, kita di kementerian melalui Tekun mahu bantu usahawan yang bekerja sendiri tanpa menyusahkan mereka."Jadi inilah hasrat Perkeso, masa depan mereka dari segi jaringan keselamatan dan juga simpanan mereka,"kata Noh. Beliau berkata demikian selepas Majlis Pelancaran Kempen Mencarum Usahawan Tekun, di Johor Bahru. Sehingga 18 Februari lalu, 360,469 individu atau 15% Orang Bekerja Sendiri (OBS) di negara ini telah mencarum dengan SKSPS. Sementara itu, lebih RM6 juta telah dibayar oleh Perkeso kepada seramai 2,142 penerima faedah dalam kalangan OBS.


Penerima bantuan banjir dinasihat rancang masa ke tempat pemberian bantuan, elak beratur panjang

SHAH ALAM, 22 Februari- Penerima wang bantuan bencana banjir daripada kerajaan persekutuan dan kerajaan negeri dinasihatkan untuk tidak datang terlalu awal dan merancang waktu mereka sebaiknya ke tempat pemberian bantuan bagi mengelakkan daripada terpaksa beratur panjang.Pegawai Daerah Klang, Mohd Faizal Abdul Raji berkata, pihaknya memulakan proses pemberian bantuan itu bermula dari pukul 3:00 petang hingga 8:30 malam dan setiap penerima bantuan telah diberi tarikh tertentu untuk menuntut wang bantuan berkenaan. "Kita dapati ada yang telah beratur seawal 1:00 tengah hari hingga ke luar dewan dalam cuaca yang terik, ini yang menyebabkan barisan menjadi terlalu panjang hingga ke luar kawasan tempat pusat pemberian bantuan. Mereka tidak perlu datang dan beratur terlalu awal dan tidak perlu khuatir kerana wang bantuan disediakan secukupnya untuk semua penerima, iaitu kira-kira 3,000 penerima sehari," katanya ketika dihubungi bagi mengulas situasi orang ramai yang dilihat beratur panjang sejauh kira-kira dua kilometer di Dewan MBSA Kota Kemuning, Seksyen 23 untuk mendapatkan bantuan tersebut.Operasi tempat pemberian bantuan itu akan dibuka sehingga Jumaat ini dan tempoh masa proses pemberian selama lima jam setengah iaitu sehingga 8.30 malam dibuat bagi memudahkan mereka mendapatkan bantuan itu selepas tamat waktu bekerja. -BERNAMA


Koleksi khas peribadi Raja Permaisuri Agong jadi tarikan utama HKK

(Koleksi batik khas peribadi Raja Permaisuri Agong Tunku Hajah Azizah Aminah Maimunah Iskandariah jadi tumpuan Hari Kraf Kebangsaan)

KUALA LUMPUR, 22 Februari- Hari Kraf Kebangsaan, HKK kembali lagi.Kali ini, HKK akan mempamerkan koleksi Khas Peribadi hasil sentuhan Raja Permaisuri Agong Tunku Hajah Azizah Aminah Maimunah Iskandariah.Ini merupakan tahun kedua pameran solo Tunku Azizah, selepas Pameran Batik Beragi Pahang pada tahun 2020.HKK tahun ini akan berlangsung esok hingga 7 Mac di Kompleks Kraf Kuala Lumpur dengan tema Sentuhan Permaisuri, Ekplorasi dan Eksperimentasi Batik Inderapura.Ia pameran kali kedua mengetengahkan batik cantingan tangan dan cetakan blok oleh Seri Paduka baginda menggunakan fabrik krep, sutera dan linen.

(Pengarah Kanan Institut Kraftangan Negara IKN, Abdul Halim Ali)

Menurut Pengarah Kanan Institut Kraftangan Negara (IKN), Abdul Halim Ali, keunikan koleksi Raja Permaisuri Agong adalah reka corak dan teknik batik yang dihasilkan secara eksperimental dan spontan ketika baginda mencanting. "Kita dapat lihat teknik-teknik yang digunakan oleh Kebawah Duli Tuanku sendiri adalah berlainan di mana kali ini ianya lebih menunjukkan ciri-ciri terperinci dan melalui pengalaman Tuanku sendiri dalam menghasilkan batik, Tuanku melihat ada teknik baharu yang Tuanku rasa boleh diangkat sebagai salah satu identiti batik negeri Pahang,Tuanku lebih cenderung menggunakan identiti Inderapura".

(Yus Faizal Rahim, salah seorang pembatik yang bekerjasama dengan Tunku Azizah)

Sementara itu, usahawan batik Yus Faizal Rahim, yang bertindak sebagai pembantu Tunku Hajah Azizah ketika menghasilkan batik, berkata Seri Paduka baginda amat teliti dan tekun dalam setiap proses pembuatan koleksi tersebut."Apa yang saya boleh kongsikan lagi mengenai Tuanku adalah baginda suka buat sendiri daripada A sampai Z jadi kadang-kadang proses mematikan warna juga Tuanku buat sendiri.""Saya rasa amat bertuah keranan menjadi salah seorang pembatik untuk bersama Tuanku membuat batik," kata Yus Faizal.Lebih 30 koleksi Khas Peribadi Raja Permaisuri Agong akan dipamer sempena HKK kali ke-19 ini, sekali gus menjadi tarikan utama penganjurannya kali ini.

(Tunku Azizah lebih gemar menghasilkan batik dengan sentuhan peribadi)


Dapat respon positif, MOU pengambilan amah Indonesia akan dibawa ke kebinet dalam masa terdekat

JOHOR BAHRU, 22 Februari- Kementerian Sumber Manusia akan membentangkan kertas kerja memorandum persefahaman (MOU) berhubung pengambilan dan penempatan pembantu rumah warga Indonesia ke kabinet dalam masa terdekat. MOU berkenaan antaranya menyentuh isu pengambilan dan perlindunagn pekerja domestik Indonesia. Menterinya, Datuk Seri M.Saravanan berkata hasil perbincangan kedua-dua negara semalam semua isu berkaitan telah diperhalusi dan diselesaikan secara berhemah. "Respon memang bagus cuma kita ada beberapa isu yang perlu diatasi, pertama ialah gaji minima, kedua dari segi skop kerja dan yang ketiga memulakan sistem yang sah, ketiga-tiga ini kita telah bersetuju dan saya akan bawa ke kabinet esok."Kalau kabinet dah setuju, ia akan dipanjangkan ke Jakarta untuk menentukan tarikh menandatangani MOU," kata M.Saravanan.Beliau berkata demikian selepas Majlis Pelancaran Kempen Mencarum PERKESO Usahawan Tekun di Johor Bahru. Sebelum ini, Duta Besar Indonesia ke Malaysia, Hermono berkata negaranya amat komited MOU itu perlu dilaksanakan sepenuhnya sebelum ia dimeterai.


Basikal RM10,000 dijual serendah RM300, syarikat memasang komponen basikal jadi mangsa 'scammer'

SUNGAI PETANI, 22 Februari- Seorang ahli perniagaan melahirkan rasa kecewa apabila syarikatnya yang memasang kompenan basikal untuk dieksport ke luar negara digunakan penjenayah siber untuk meraih keuntungan. Ketua Pegawai Eksekutif, Voltron Malaysia Sdn Bhd, Datuk Tan You Soon berkata kegiatan tersebut disedari pekerjanya minggu lalu, apabila menjumpai iklan jualan basikal milik syarikatnya dijual dengan harga yang murah di media sosial Facebook. Modus operandi kegiatan itu ialah meminta orang ramai yang membuat pesanan basikal supaya membayar harga basikal itu dengan memasukan sejumlah wang melalui mesin ATM sebelum membuat tuntutan di kilang milik mereka. Harga yang ditawarkan serendah RM200 hingga RM350 sebuah, mendorong orang ramai membuat tempahan namun hampa apabila datang ke kilang syarikat tersebut dan mengetahui tiada rekod penjualan."Saya terpaksa bongkar perkara ini, khuatir lebih ramai orang akan terpedaya dan saya mahu menguar-uarkan kepada orang ramai di luar sana, jangan mudah percaya dengan 'scammer' ini.""Setiap hari ada sahaja orang datang ke kilang kami untuk ambil basikal yang ditempah dengan 'scammer' tersebut," kata Tan You Soon.

(Kilang Voltron di Sungai Petani saban hari didatangi pembeli yang diminta oleh 'scammer' untuk mengambil basikal selepas membuat pembayaran)

Sementara itu, Penasihat Pertubuhan Mesra Pengguna Malaysia, Datuk Seri Chen Soo Chye berkata orang ramai dinasihatkan sentiasa berhati-hati sebelum membuat keputusan untuk membeli sebarang barangan yang diiklankan di media sosial. "Kes ini sebenarnya sudah lama berlaku, dan selama ini masih ramai yang percaya.""Tidak mungkin basikal berharga RM4,000 hingga RM10,00 dijual dengan harga begitu murah sehingga RM300 sahaja, jadi lebih elok datang sendiri ke kilang baru beli, jangan hanya percaya di internet," kata Chen Soo Chye.Kegiatan tersebut bagaimanapun telah dilaporkan kepada Kementerian Perdagangan Dalam Negeri dan Hal Ehwal Pengguna KPDNHEP dan seterusnya satu laporan polis akan dibuat untuk menyiasat kegiatan tersebut.

(Perbualan antara mangsa dengan 'scammer' menerusi aplikasi Whatsapp dikongsi pekerja Voltron )


HKK 2022 bermula esok, tampil hasil kraftangan lebih 300 usahawan tempatan

(Datuk Seri Nancy Shukri ditemu bual dalam program Selamat Pagi Malaysia di Angkasapuri)

KUALA LUMPUR, 22 Februari- Lebih 300 usahawan tempatan akan menampilkan pelbagai produk kraftangan sempena Hari Kraf Kebangsaan (HKK) 2022 di Kompleks Kraf Kuala Lumpur bermula esok sehingga 7 Mac ini.Menteri Pelancongan, Seni dan Budaya, Datuk Seri Nancy Shukri berkata selain penyertaan usahawan kraftangan pelbagai kaum dan etnik, usahawan muda antara yang akan turut serta dalam pameran tersebut.Jelasnya HKK 2022 adalah satu bentuk pengiktirafan kepada penggiat dan usahawan kraftangan tempatan agar terus bermotivasi dalam menghasilkan seni kraftangan tempatan.Pameran khas songket dijangka menjadi tarikan utama pengunjung kerana penghasilannya amat unik dengan corak berbeza mengikut negeri."Jadi ini yang kita hendak ketengahkan.. bagaimana semua kaum boleh menyumbang kepada keindahan warna-warni Malaysia dan kita akan menganjurkan program ini untuk mempamerkan produk-produk dan masa sama, kita hendak mengiktiraf mereka yang terlibat dalam seni kraftangan ini, seterusnya menggalakkan penglibatan orang ramai termasuk anak muda, katanya kepada RTM selepas ditemu bual dalam program Selamat Pagi Malaysia (SPM) di Angkasapuri.HKK 2022 kali ini mengetengahkan tema 'Kraf Mewarnai Keluarga Malaysia' dengan sasaran kehadiran 30 ribu pengunjung.